5000 eurós támogatásból megújulhat a csantavéri iskola óvodájának konyhája

A beruházás Magyarország Szabadkai Főkonzulátusának támogatásával valósulhat meg.

5000 eurós támogatásból újulhat meg a csantavéri Hunyadi János Általános Iskola óvodájának konyhája. Ezzel 176, többségében magyar óvodáskorú gyermek étkeztetését tudja majd biztosítani az intézmény. A befektetés azért is fontos, mert így a dolgozó szülők akár egész napos felügyeletet tudnak biztosítani a kicsiknek.
A jövő év elejétől már egy teljesen új konyha és felszerelés teszi lehetővé a csantavéri napközisek étkeztetését, megteremtve ezzel a napi 8 órás foglalkoztatás lehetőségét. Egyebek mellett tűzhellyel, és hűtőszekrénnyel is gazdagodik az intézmény. Kecsenovics Szabó Dóra, igazgató, Hunyadi János Általános Iskola, Csantavér: „A csantavéri Hunyadi János Általános Iskolához tartozó óvodának az elmúlt 3-4 évben folyamatosan nő a gyermekek létszáma, a magyar ajkú gyermekek létszáma. Mindez köszönhető annak, amit a magyar állam, az anyaország, a Magyar Nemzeti Tanács és Szabadka Város önkormányzata biztosít számunkra.”
Az 5000 eurós beruházás Magyarország Szabadkai Főkonzulátusának támogatásával valósulhat meg. Csallóközi Eszter, Magyarország szabadkai főkonzulja: „A jóakarat és a karitatív szándék mindig jó célt talál, amennyiben megfelelő emberek összefognak. Dr. Pásztor Bálint, a szabadkai képviselő-testület elnöke járta a vidéket, és felmérte, hol van szükség igazán segítségre, hol lehet valami jót tenni. Egy ilyen ügy miatt állunk itt ma, közösen. Megoldást találtunk közösen egy ügyre, mégpedig elnök úr javaslatára főkonzulátusunk 5 ezer eurós támogatásával konyhát kap a csantavéri Hunyadi János Általános Iskola óvodája.”
Egy többlépcsős ügyről van szó - mondta el Dr. Pásztor Bálint. Szabadkai VKT elnöke hozzátette, egyrészről van Csantavéren a Hunyadi János Általános Iskola, annak van egy óvodája, az óvodának a napközije pedig ettől a tanévtől bekerült Szabadka Város óvoda hálózatába. Azonban technikai és infrastrukturális okok nem tették azt lehetővé, hogy ez a napközis csoport megnyíljon. Dr. Pásztor Bálint, elnök, VKT, Szabadka (VMSZ): „Többek között azért, mert az intézménynek nem volt konyhája. Amely biztosítja több mint 150 gyermek étkeztetését, ami biztosítja, hogy nyolc órán át a kisgyermekek itt tanuljanak. Ennek a célnak az elérése érdekében vannak elévülhetetlen érdemei a főkonzul asszonynak, a főkonzulátusnak, Magyarország kormányának.”
A tervek szerint a napközis ellátást 2021 elején tudják majd elindítani az intézményben. Emellett jelenleg is folyik a fűtési rendszer felújítása, ami 1,2 millió dinár értékben önkormányzati támogatásból valósulhat meg.

5000 eurós támogatást kapott a csantavéri iskola óvodája

5000 eurós támogatást kapott a csantavéri Hunyadi Általános Iskolához tartozó óvoda.

Magyarország Szabadkai
Főkonzulátusa adta
a pénzbeli támogatást
a csantavéri iskolához
tartozó óvodának.
5000 euró
sok pénzt jelent.
A pénzből fel fogják újítani
az óvoda konyháját.
A 2021-es év elejétől
már teljesen új
konyha várja majd
a csantavéri óvodásokat.
A konyha felújításával
napközis csoport is lesz
az óvodában.
A gyermekek már
8 órát is ott tudnak majd
maradni az óvodában.
A csantavéri óvoda
konyhájában új tűzhely
és hűtőszekrény is lesz
az 5000 eurós támogatásból.
A csantavéri óvodába
nagyon sok magyar
gyermek jár.


Megoldódott a csantavéri dögtemető problémája

Eltűntek az elhullott háziállatok mindenfelé heverő tetemei a csantavéri dögtemetőből. Az elmúlt két hétben pont került a kivitelező cég ügyére, és az illetékesek felszámolták az áldatlan állapotot.

Alig három hete Híradónkban bemutattuk, hogy a csantavéri dögtemetőben egymást érik az elpusztult háziállatok tetemei. Nos úgy látszik, mára ez a probléma megoldódott, a tetemeket már eltakarították.A falu közelében lévő dögtemetőben nemrégiben még szanaszét hevertek a legkülönfélébb állati maradványok, és a patkányok is elszaporodtak. Mint az a képeken is látszik, szinte egymás hegyén-hátán bomlottak a felfúvódott disznó, kutya és ló tetemek.
Azonban a néhány héttel ezelőtti állapotok mára nagy mértékben változtak, aminek a környéken lakók is örülnek. Farkas Péter, Csantavér: „Biztos pozitív, mert most nem érezzük azt a szagot, nem tudtam, hogy miért. Most már tudom, hogy önök itt vannak, tehát nem érezzük azt a szagot, amit eddig éreztünk.”
Bakos Tibor, Csantavér: „Most mióta egy kicsit valami történt, azóta szinte talán kicsit jobb a helyzet, hogy a közeljövőben hogy lesz, majd ki fog derülni.”
Az eddigi években a helyi Komvál vállalat tartotta karban a dögtemetőt, de az erre vonatkozó szerződésük lejárt. A közbeszerzés kiírása során megjelent egy új bajmoki vállalkozó és ez bonyodalmakat szült, azonban gyorsan sikerült megoldani - mondta el Vitković Aleksandar, Szabadka mezőgazdasági és környezetvédelmi titkára: „Megoldódott a probléma, mégpedig találtunk egy olyan megoldást, hogy Csantavért az eddigi Komvál takarítja - tudomásom szerint azóta nincs is probléma - a bajmokit viszont az új vállalat takarítja el, míg a Szabadkán lévőt a Köztisztasági Közvállalat hordja arra a helyre, ahol azt elhantolják, elföldelik és gyakorlatilag előtte fertőtlenítik. Tehát minden egyes folyamatnak megvan, hogy ki mivel van megbízva, tehát ez a probléma megoldódott. Ez egy jó tanulság volt számunkra, és nyilván nem csak számunkra, hanem a vállalkozók számára is, akik ebben a történetben részt vettek, hogy a konkurencia a piacon bármikor megjelenhet.”
Az elpusztult állatok elszállítása ezzel a következő közbeszerzés kiírásáig megoldódott nem csupán Csantavéren, hanem Szabadkán és környékén is.

Kitakarították a csantavéri dögtemetőt

Már nincs olyan büdös a csantavéri dögtemetőben, mint 3 héttel ezelőtt.

3 héttel ezelőtt a csantavéri dögtemetőben rengeteg elpusztult állat volt.
Dögtemető olyan hely, ahova az emberek az elpusztult állatokat viszik.
Az elpusztult állat meghalt vagy döglött állatot jelent.
Az elpusztult állatok tetemei nagyon büdösek voltak.
Állat tetem az elpusztult állat testét jelenti.
Elpusztult állat tetem például az elpusztult kutya, disznó vagy ló teste.
A csantavéri emberek nagyon mérgesek voltak a büdös dögtemető miatt.
Sok patkány is volt a csantavéri dögtemetőben.
A csantavéri dögtemető ki lett takarítva.
Már nincs mindenhol elpusztult állat tetem a dögtemetőben.
A csantavéri dögtemető közelében élő emberek nagyon örülnek.
Az emberek örülnek, hogy már nem olyan büdös a csantavéri dögtemető.
Az emberek azt remélik, hogy tiszta marad a csantavéri dögtemető.
A csantavéri dögtemetőt a Komval vállalat munkásai takarították ki.
A Komval vállalatban az embereknek az a dolga, hogy a falu tiszta legyen.
A Komval vállalat fogja továbbra is takarítani a csantavéri dögtemetőt.


Új magyar filmek a magyarkanizsai Cnesában

Három új magyar filmet vetítenek a Cnesa Oktatási és Művelődési Intézmény mozitermében a Magyar filmek hete címet viselő program keretében. Az érdeklődők díjmentesen láthatják a legújabb kortárs alkotásokat.

A héten kezdődik a Cnesa Oktatási és Művelődési Intézményben a Magyar filmek hete, ebből az alkalomból három filmet vetítenek. A közönség szerdán 18 órakor a Mesék a zárkából, míg pénteken 17 óra 30 perckor a Korai menyegző, majd 19 órakor a Legjobb tudomásom szerint című filmet tekinthetik meg. Iván Attila, filmrendező, producer, Magyarkanizsa: „Mindhárom filmben az a közös, hogy emberi drámákat mutatnak be. A dokumentumfilm börtönben lévő apáknak és gyermekeiknek a kapcsolatát mutatja be, míg a két nagyjátékfilm a család, a nő, a férfi, illetve a gyerek kapcsolatát.”
A Cnesa Oktatási és Művelődési Intézmény berkein belül már számos magyar filmet vetítettek. Ezen a héten az érdeklődők a legújabb, a 2020-ban, a 2021-ben és a 2022-ben készített alkotásokat tekinthetik meg. Nadrljanski Tornai Erika, vezető, Művészetek Háza: „Ez a három kortárs magyar film tulajdonképpen egy felajánlás, ugyanis a Szabadkai Szabadegyetem egy IPA Határon Átnyúló Program keretében adta, ajándékozta nekünk ennek a lehetőségét, hogy a levetíthetjük ezt a három filmet.”
A filmek vetítését követően kötetlen beszélgetésre is lehetőség nyílik, ahol a rendezők személyesen válaszolnak a nézők kérdéseire.

A Cnesa Oktatási és Művelődési Intézmény mozitermében 3 új magyar filmet vetítenek.

A Magyar filmek hete elnevezésű
programsorozat miatt lesz látható
3 új magyar film a magyarkanizsai Cnesában.
A Magyar filmek hete ezen a héten
kezdődik a magyarkanizsai Cnesában.
Az érdeklődők ingyenesen tekinthetik meg
az új magyar filmeket.
Szerdán este 6 órakor
a Mesék a zárkából című filmet vetítik.
Szerda szeptember 28-a lesz.
Pénteken 17 óra 30 perckor a Korai menyegző,
majd este 7 órakor a Legjobb tudomásom szerint című
filmet tekintheti meg a közönség.
Péntek szeptember 30-a lesz.
A filmek teljesen újak, vagyis
2020-ban, 2021-ben és 2022-ben készítették.
A filmek vetítése után a közönség
kérdéseire válaszolnak majd a filmek rendezői.


Népszerű az Úszóiskola Magyarkanizsán

Több mint 30 gyerek részvételével már javában zajlik az Úszóiskola a magyarkanizsai Tisza-parti medencénél, ahol amellett, hogy jól szórakoznak, a fiatalok elsajátíthatják az úszás alapjait is.

A reggeli borús idő ellenére 12 gyerek gyűlt össze a magyarkanizsai medencéknél, hogy részt vegyen az Úszóiskolában. Az egyórás program alatt a bemelegítés után a gyerekek neki is láttak az edzésnek, amit mindannyian élveztek.
Gulyás Adél, Magyarkanizsa: „Úszást tanultunk, és hogy hogyan kell megcsinálni a krault, sok mindent.”
A magyarkanizsai Győri Alen az úszóiskola legfiatalabb növendéke, mégis rendkívűl teljesítette a feladatokat.
- Tanultunk hátast úszni.
- Neked mi tetszett a legjobban?
- A hátast úszni.
Az első napokban a gyerekeket a vízhez szoktatják, majd jöhetnek a nehezebb gyakorlatok is.
Domonkos Gábor, edző, Úszóiskola, Magyarkanizsa: „Először is megtanítjuk a levegő kifújást, utána jönnek a deszka segítségével a különböző kéz- és lábgyakorlatok. Legfőképpen a gyors krault, illetve a hátúszást próbáljuk nekik megtanítani ez a 10 nap alatt, illetve még egy kis mellúszást is beleviszünk a végén.”
A táborban a négy évesektől egészen a tizennégy éves korosztályig vannak gyerekek. Az edzők elsődleges célja, hogy a fiatalok magabiztosak legyenek a vízben.
Beharović Enis, edző, Úszóiskola, Magyarkanizsa: „A gyerekek nagyon szeretnek vízben lenni. Biztos, hogy ehhez a vírus is hozzátett, hogy nem tudnak menni nyaralni, és szerintem kihasználják a jó időt és láthatóan jól érzik magukat a 10 napos úszóiskolában.”
A tíznapos tábor ára 2000 dinár fejenként és a tervek szerint a nyár végéig folytatódik majd.

Úszóiskola indult Magyarkanizsán

Úszóiskola indult Magyarkanizsán, a Tisza-parti medencénél.

Magyarkanizsa 1 város
és község Vajdaságban.
Az úszóiskolába több mint
30 gyerek jelentkezett.
Az úszóiskolában a gyerekek
úszni tanulnak, és
még jókat játszanak is.
Az úszóiskola 1 óra
hosszáig tart.
Az úszóiskolában a gyerekek
nehezebb úszógyakorlatokat is
megtanulnak.
Magyarkanizsán az úszóiskola
10 napig fog tartani.
Az úszóiskolában 4 éves kortól
14 éves korig vannak gyerekek.
Az úszótábor azért van,
hogy a gyerekek megtanuljanak
jól úszni, és ne féljenek
a vízben.
A 10 napos úszótábor ára 2000 dinár.
A tervek szerint
az úszótábor nyár végéig
folytatódni fog.


Útlezárásokra kell számítani Palicson

A csatornahálózat kiépítése miatt az elkövetkező hónapban több utcát is lezárnak a településen.

Ideiglenes forgalomkorlátozásra a Július 4-e, a Vadász, az Orgona és a Sutjeska utcákban kerül sor, de időnként lezárják majd a Jasenovac, a Bács és a Dubrovnik utca bizonyos szakaszait is. A munkálatokat előreláthatólag október 10-ig befejezik - áll a városi közigazgatási hivatal közleményben.

Útlezárások lesznek Palicson

A csatornahálózat kiépítése miatt lesznek útlezárások Palicson.

Csatornahálózat sok településen van.
A csatornahálózat a föld alatt van.
A házakból a csatornahálózatba folyik a piszkos víz.
A házakban elhasznált piszkos vizet szennyvíznek nevezzük.
Szeptembertől október elejéig lesznek útlezárások Palicson.
Útlezárás a Július 4-e és a Vadász utcában lesz.
Útlezárás az Orgona és a Sutjeska utcában is lesz.
A Július 4-e, a Vadász, az Orgona és a Sutjeska utca is Palicson van.
Lesz olyan nap, amikor a Jasenovac utca 1 részét is lezárják.
Lesz olyan nap, amikor a Bács és a Dubrovnik utca 1 részét is lezárják.
A Jasenovac, a Bács és a Dubrovnik utca is Palicson van.
A csatornahálózat kiépítése október 10-én fejeződik be Palicson.


Templombúcsúra és falunapra készül Torda

A kétnapos ünnepre most több vendéget és elszármazottat várnak haza, mint amennyien tavaly érkeztek. A fogyatkozó közösség tagjai igyekeznek bebizonyítani, hogy képesek még ilyen nagyszabású rendezvények szervezésére.

A tordaiak két év kényszerszünet után a hétvégén végre a megszokott módon ünnepelhetnek. Már több hete folynak az előkészületek, hogy minden készen álljon a közösség legnagyobb ünnepére.
Dobai János, elnök, Torda HK: „Ilyenkor szokás az, hogy mindenki a saját háza előtti teret szépíti. Rendezi magát a házat is. Ugyanazt csináljuk mi is itt a helyi közösségben. A középületeinket rendeztük, meszeltük, festettük. Munkaakciókat szerveztünk, hogy minél szebb legyen a központ és a sportpálya is.”
Teljes erőbedobással készülnek a búcsúra, az összes civil szervezet közreműködésével. A közös munka mellett persze mindenkinek megvan a saját, otthoni feladata is.
Mezei Zsuzsanna, elnök, Tordaiak Klubja: „Sütöm a kalácsot. Föltakarítottunk, utcát, udvart, hogy minden szép legyen, nehogy a vendégek észrevegyenek valamit, hogy nem csináltunk meg. Holnap a tyúkot vágom, hogy jó tyúkhús leves legyen. Mert azt mondják, hogy a tordai tyúkhús levestől nincs jobb. Ezt a tordai víz teszi.”
A vendégeket hagyományosan a vasárnap déli ebédre szokták várni a tordaiak.
Farkas Éva, elnök, Orgonavirág Hagyományápoló Kézimunka Csoport, Torda: „Több fajta húsból készítünk. A rántott hús a legnépszerűbb most itt a fiatalok közt is. Liba lesz még megsütve, meg egy kis rakott hús, mert egész nap itt vagyunk fent, holnap is. És akkor szombaton is meg pénteken is, és akkor vasárnap otthon gyorsan kell mindent csinálni, és azért egy kicsit úgy csináljuk, hogy hideg hús is legyen meg, amit elbírunk, kora reggeltől délig megcsináljuk, mert délben ebéd van.”
Lesz horgászverseny, valamint ünnepi szentmise a Nepomuki Szent János-plébániatemplomban, és megkoszorúzzák az emlékhelyeket. Nem marad el a csirkepaprikás-főző verseny, amire már több mint negyvenen beneveztek. Lesz kirakodóvásár is, a falunapi nagy koncerten pedig a magyarországi Lóci Játszik együttes lép fel.

Templombúcsú és falunap Tordán

Templombúcsút és falunapot ünnepelnek a tordai lakosok a hétvégén.

Torda 1 falu Bánátban.
A 2 napos ünnepre most több vendéget
várnak, mint amennyien tavaly érkeztek.
A tordai lakosok már több hete
készülnek a templombúcsúra és a falunapra.
A tordai lakosok számára ez a legnagyobb ünnep.
Tordán munkaakciót is szerveztek,
hogy minél szebb legyen a falu központja
és a sportpálya a hétvégi ünnepségre.
A vendégeket szokás szerint
a vasárnapi déli ebédre szokták várni
a tordai lakosok.
A falunap és a templombúcsú alkalmából
lesz horgászverseny és ünnepi szentmise
a Nepomuki Szent János templomban.
Megkoszorúzzák az emlékhelyeket is.
Csirkepaprikás-főzőversenyt is szerveznek,
amire több mint 40 csapat jelentkezett.
Lesz még kirakodóvásár,
a falunapi nagy koncerten pedig
a magyarországi Lóci Játszik együttes lép fel.
A koncert ma este 9 órakor kezdődik
a tordai sportközpontban.
Ma május 14-e, szombat van.


A Pfizer és a Sinopharm vakcinát vehetik fel bejelentkezés nélkül Szabadkán

Folyamatos a koronavírus elleni immunizáció Szabadkán, az új városházán.

Délelőtt az orosz Szputnyik V második dózisát vehették fel azok, akik már regisztráltak a védőoltás felvételére. A héten a tervek szerint az amerikai-német gyártmányú Pfizer/BioNTech és a kínai Sinopharm vakcinákat vehetik fel az érdeklődők előzetes bejelentkezés nélkül reggel 8 és este 8 között.
A 87 éves Kecskés Margit hétfőn vette fel a Szputnyik V második dózisát. Fiatalabb családtagjai megóvása érdekében jelentkezett az immunizációra.
"Nem fájt a beadás egyáltalán. Az első se, csak egy kicsit szédültem első nap meg másnap, de semmi mást nem éreztem."
Szintén a második adagot kapta meg az orosz vakcinából Rozalia Čik.
"A saját érdekemben, mindenekelőtt magam miatt, továbbá a családom, a barátaim, valamint a szomszédaim miatt is, és így tovább."
A Szputnyik V védőoltás néhány nappal később érkezett meg az új városházára, mint számítottak rá. Emiatt akinek múlt hét péntekre vagy szombatra volt időpontja, ezen a héten veheti fel a vakcinát - magyarázta Dr. Nikola Filipović általános orvos.
"Reggel mintegy 450 második dózist adtak be, két óráig folytatjuk az újraoltást. 14 óra után előzetes bejelentkezés nélkül adjuk be az első adagokat a tegnap megérkezett Sinopharmból, és valószínűleg van még néhány adag Pfizer is. "
A szabadkai felnőtt lakosság 24 százaléka lett eddig beoltva a koronavírus elleni vakcina valamelyikének mindkét dózisával, ez 31 ezer embert jelent.

2 fajta vakcinát lehet bejelentkezés nélkül felvenni Szabadkán

Előzetes bejelentkezés nélkül 2 fajta koronavírus elleni vakcinát lehet felvenni Szabadkán.

Ez a Pfizer és a Sinopharm nevű védőoltás.
Folyamatosan érkeznek az emberek
a koronavírus elleni védőoltásokra
Szabadkán, az új városházára.
Ma délelőtt az orosz Szputnyik V vakcina
második adagját vehették fel azok,
akik már jelentkeztek a védőoltás felvételére.
Ma május 17-e, hétfő van.
Akik nem jelentkeznek előre a vakcinára,
azok ezen a héten az amerikai-német
gyártmányú Pfizer BioNTech nevű vakcinát
vagy a kínai gyártmányú Sinopharm vakcinát
kaphatják meg Szabadkán.
Előzetes bejelentkezés nélkül
reggel 8 órától este 8 óráig vehetik fel
az emberek a koronavírus elleni védőoltást Szabadkán.
Szabadkán eddig 31.000 ember kapta meg
a koronavírus elleni védőoltás második adagját is.


Péntektől többfelé is módosul a közlekedés rendje Szabadkán

A Mičurin és a Jó Lajos utca részben, a Triglav utca pedig teljes egészében egyirányúvá válik.

A Triglav utcára tilos lesz ráfordulni a Gáj utca irányából. A rend módosítását a közlekedési viszonyok indokolják. Az illetékesek azt kérik, a közlekedésben résztvevők legyenek körültekintőek a város ezen részein.

Többfelé megváltozik a közlekedés rendje Szabadkán

Péntektől több utcában megváltozik a közlekedés rendje Szabadkán.

Péntek december 11-e,
holnap lesz.
Holnaptól egyirányúvá válik
a Mičurin és a Jó Lajos utca
egyik része.
Holnaptól a Triglav utca
teljesen egyirányúvá válik.
Ez azt jelenti, hogy
a Triglav utcára tilos lesz
ráfordulni a Gáj utca
irányából.
Egyirányú utca az,
amikor az autók
csak 1 irányban
közlekedhetnek
az utcában.
Ezeken a részeken
figyelmesebben kell
közlekedni amíg
a sofőrök megszokják
a változást.


Átadták a művelődési házat és a Vackor épületét Noszán

A településen eddig nem volt elérhető a bölcsődei nevelés, ezért nagyon várták már a munkálatok befejezését a szülők.

Átadták a Noszai Művelődési Ház és a Vackor Magyar Iskoláskor Előtti Nevelő és Gyakorlóintézmény noszai kihelyezett tagozatát. Maga az épület 5 fázisban épült fel az elmúlt 15 év során.
Alkalmi műsorral köszöntötték a vendégeket és a helyieket a művelődési ház és a Vackor óvoda átadóján. Ami a Vackor kihelyezett tagozatát illeti, a bölcsődében az 1 és 3 év közötti korosztályt fogadják. A csoportszoba 14 kisgyermek befogadására alkalmas. Noszán eddig nem volt lehetőség bölcsődébe íratni a kicsiket. Már most meglepően nagy érdeklődést mutattak a szülők - emelte ki Papp Ágota, az intézmény szakmunkatársa. „Az alapprogram szerint haladunk itt is azzal, hogy nyilván az óvodapedagógusaink különböző képzéseken vesznek majd részt, tehát amit ott szereznek azt továbbadják és belefektetik a pedagógiai munkába. A felszereltség az nyilván bővülni fog, didaktikai eszközök bővülni fognak, úgy az egészet majd belakjuk amikor a gyerekek itt lesznek.”
A Vackorban olyan lányok és fiúk nevelődnek ki, akik a jövőben a vajdasági magyar közösség értelmiségi rétegét fogják gazdagítani - emelte ki beszédében dr. Pásztor Bálint. A szabadkai Városi Képviselő-testület elnöke hozzátette: Noszán most azt ünnepeljük, hogy lehet és szabad nagyot álmodni, és az álmok megvalósulnak, de csak akkor ha azok, akik megálmodják ezeket az elképzeléseket kitartanak mellettük. Hangsúlyozta: először a noszaiak voltak azok, akik a zsebükbe nyúltak és biztosították az eszközöket arra, hogy megvásárolják a telket, amelyen felépült a művelődési ház.
Dr. Pásztor Bálint, a szabadkai Városi Képviselő-testület elnöke: „Ez a gyönyörű épület 5 fázisban épült ki az elmúlt 15 év során és azt követően, hogy a helyiek biztosították a telket az első fázisban még a Tartományi Nagyberuházási Alap volt az, amely felkarolta ezt az elképzelést és elindulhattak a munkálatok, a következő két fázisban Szabadka Város volt az, amely az elképzelés mellé állt, az utolsó két fázisban pedig Magyarország kormánya, a Bethlen Gábor Alap és a Nemzetpolitikai Államtitkárság támogatásának köszönhetően. Ha Magyarország kormánya nem karolja fel ezt az elképzelést akkor ma szintén nem állhatnánk itt.”
Dr. Pásztor Bálint reményét fejezte ki, hogy a kihelyezett Vackor tagozat mellett a Művelődési Ház is megtelik élettel, programokkal és rendezvényekkel. Az átadón részt vett többi között Pirityiné Szabó Judit, a magyar Miniszterelnökség Nemzetpolitikai Államtitkársága Délvidéki és Diaszpóra Főosztályának vezetője, Kovács Elvira, a VMSZ alelnöke, Vicsek Annamária államtitkár és Fremond Árpád, az MNT elnöke.

Hivatalosan is átadták a művelődési házat Noszán.

Tegnap átadták a Vackor Magyar Iskoláskor Előtti Nevelő
és Gyakorlóintézmény noszai kihelyezett tagozatát.
Tegnap augusztus 31-e, csütörtök volt.
A noszai Vackorban bölcsődei csoport fog működni.
Noszán eddig nem volt elérhető a bölcsődei nevelés.
Ezért a szülők már nagyon várták a munkálatok befejezését.
A noszai bölcsődébe az 1 és a 3 év közötti korosztályt fogadják.
A csoportszobába 14 kisgyermeket fogadnak majd.
Tegnap a gyerekek ünnepi műsorral köszöntötték
a vendégeket és a helyi lakosokat a művelődési ház
és a Vackor óvoda átadóján.
Ünnepi beszédet mondott dr. Pásztor Bálint,
a szabadkai Városi Képviselő-testület elnöke.
A művelődési ház és a bölcsőde is korszerű, szép új épület Noszán.


Tíz év alatt megnégyszereződött a kerékpárosok száma Újvidéken

A lakosok számát tekintve Szerbiában Újvidéken van a legtöbb kerékpáros.

Tíz év alatt megnégyszereződött a számuk, amit 40 ezernél is többre becsülnek. Ehhez nagy mértékben hozzájárult az infrastruktúra fejlesztése, valamint számos kerékpáros egyesület tevékenysége, együttműködésük a várossal, és figyelemfelkeltő akciók és előadások is.
Nincs parkolóhely, nincs autóbusz, de szeretnénk gyorsan eljutni egyik pontból a másikba? Van megoldás: pattanjunk kerékpárra! Újvidéket behálózzák a kerékpárutak, így szinte zavartalanul és biztonságosan eljuthatunk a város egyik végéből a másikba.
Kerékpárutak és kerékpársávok - közel 100 kilométernyi hálózat áll a bringások rendelkezésére.
Vladiša Botović: „Úgy gondolom, hogy szépen rendbe van hozva. Minden utcában van kerékpárút, ami nagy előny. Sokkal könnyebb kerékpárral, mint autóval vagy valami hasonlóval közlekedni. Kisebb távokra tökéletes."
Köztudott, hogy a kerékpár nem szennyezi a környezetet, és az egészségünkre is jó hatással van.
Gordana Popović: „Miért jó kerékpározni? Azért, mert előbb odaérünk, mint autóval. Ennek szemtanúja voltam reggel, mert autóval mentem, és 45 percen keresztül jártam a város utcáit. Másrészt ez síkság, egészséges, jól esik, napozunk, az utak pedig kitűnőek."
Egy 2019-es felmérés alapján tíz év alatt Újvidéken 2,5 százalékról közel 10 százalékra emelkedett a kerékpárosok aránya. Például Futakról, Veterniken keresztül most már két keréken is eljutunk a város központjába.
Vladimir Zdravković, az Újvidéki Kerékpáros Kezdeményezés elnöke: „Az elmúlt tíz évben láthatóak a változások és a jelentős befektetések a kerékpáros infrastruktúrába. Ez egyik, mondhatni legfontosabb, hozzánk legközelebb álló befektetés a Futaki utca és út felújítása. A Szabadság híd mellett ez az egyik fő oka az Újvidéki Kerékpáros Kezdeményezés megalakulásának, hogy megvalósuljon a teljes felújítás."
A város alakított egy munkacsoportot is a kerékpáros közlekedés javításáért, amely rendszeresen követi hol van szükség további fejlesztésekre. Idén például tervben van az Újvidék és Piros közötti kerékpárút kiépítése is. A város egyébként az elmúlt két évben a kerékpárvásárlást is támogatta. Három pályázaton 3300 lakos kapott személyenként 10 ezer dinárt erre a célra.

Sok a kerékpáros Újvidéken

Szerbiában Újvidék városában kerékpározik a legtöbb lakos.

10 év alatt nagyon sok kerékpáron
közlekedő lakos lett Újvidéken.
Adatok szerint 40 ezernél is több
lakos kerékpározik Újvidéken.
Újvidék 1 nagyváros Vajdaságban.
Kerékpározni jó dolog.
A kerékpározás jó az ember egészségére.
A kerékpározás környezetbarát.
A kerékpározás nem szennyezi a környezetet.
Azért is kerékpározik Újvidéken sok lakos,
mert jó kerékpárutak vannak a városban.
Újvidéken a kerékpározók biztonságban
és gond nélkül eljuthatnak a város
egyik végéből a másikba.
Újvidéken minden utcában van kerékpárút.
Kerékpárral sokkal könnyebb
és gyorsabb közlekedni, mint például autóval.
Újvidék városa alakított 1 munkacsoportot is
a kerékpáros közlekedés javításáért.
A munkacsoport folyamatosan követi,
hogy hol van szükség további fejlesztésekre.
Idén tervben van az Újvidék és Piros közötti
kerékpárút kiépítése is.
Idén 2022 van.
Piros 1 falu Újvidék községben.
Újvidék városa az elmúlt 2 évben
a kerékpárvásárlást is támogatta.
3 pályázaton 3300 lakos kapott
10 ezer dinárt arra, hogy kerékpárt tudjon vásárolni.


Védőoltásért a bevásárlóközpontba

Az újvidéki Promenád bevásárlóközpontban létrehozott oltópont délelőtt 10 és délután 6 óra között várja az oltakozni vágyókat. Jelenleg kétféle vakcinát vehetnek fel a polgárok: a Sinopharm és a Pfizer oltóanyagát.

Már a nyitás első órájában több mint 50-en vették fel a koronavírus elleni vakcinát a Promenád bevásárlóközpontban, és később is hatalmas volt az érdeklődés - írta Instagram profilján Újvidék polgármestere, Miloš Vučević.
Милош Вучевић (@milosvucevic_gradonacelnik) által megosztott bejegyzés
Voltak olyanok, akik azért jöttek mert a közelben laknak és nem kellett messzire menniük az oltásért, mások csak arra jártak és kihasználták a lehetőséget.
„Véletlenül éppen erre jártam, és hallottam, hogy itt fel lehet venni a vakcinát. Nekem volt korábban időpontom, de nem sikerült elmennem, úgyhogy most bejöttem ide, és már meg is kaptam.”
Ótos Csilla, a Pannon RTV újvidéki munkatársa is kihasználta a lehetőséget.
„A Pfizer vakcinát vettem fel. Négy hónap után elhatároztam, hogy beoltatom magam, mivel a munkahelyemen is sok emberrel vagyok körülvéve, akik szintén terjeszthetik a vírust. A másik, amiért felvettem, hogy utazhassak. Az öcsém Magyarországon él, és egy éve nem láttam.”
Újvidéken jól halad az immunizáció - mondta Dragan Stajić. A nyolcvan évnél idősebb újvidékiek háromnegyede, és a 60 évnél idősebbek hatvan százaléka már felvette a vakcinát - részletezte a Városi Tanács egészségüggyel megbízott tanácstagja.
„ Annak érdekében, hogy motiváljuk és elérhetőbbé tegyük a munkaképes lakosság, tehát a 20 és 50 év közöttiek, sőt, az 50 éven felüliek számára is a védőoltást, azzal az ötlettel álltunk elő, hogy a bevásárlóközpontban kellene egy oltópontot létrehozni, mert ez egy igen frekventált hely.”
A Promenád az elhelyezkedése miatt könnyen elérhető helyszín lehet minden polgár számára - mondta Boris Stevović a bevásárlóközpont igazgatója.
„Nekünk, mint társadalmilag felelősségteljes cégnek nagy örömünkre szolgál, hogy egy ilyen együttműködést hozhattunk létre az Újvidéki Egészségházzal és Újvidék Várossal. Mint önök is látják, ez a helyiség, amely most szabad, minden feltétellel rendelkezik, amely egy ilyen tevékenységhez szükséges.”
Jelenleg itt a Sinopharm és a Pfizer oltóanyaga áll az újvidékiek rendelkezésére, de az érdeklődéstől függően, más vakcinákkal is lehet majd oltakozni - mondta Dr. Veselin Bojat az Újvidéki Egészségház igazgatója.
„A önkormányzat figyel a polgárok kívánságaira, és ezért igyekszik a vakcinációt közelebb hozni a polgárokhoz. Ahogy Stajić professzor is mondta, elsőként döntöttünk úgy, hogy elindítunk egy ilyen akciót, vagyis oltópontot nyitottunk a bevásárlóközpontban. De nem csak ez szerepel a helyi önkormányzat és az Újvidéki Egészségház tervei között. Ahogyan azt a polgármestertől hallhatták, egy autóbuszt, egy mozgó oltópontot is tervezünk elindítani, amely egy előre meghatározott menetrend szerint minden nap más helyszínen lesz.”
A bevásárlóközpontban nyitott oltópont minden nap délelőtt 10 és délután 6 óra között várja az oltakozni vágyókat.

Védőoltás a bevásárlóközpontban

Tegnaptól az újvidéki Promenád bevásárlóközpontban is fel lehet venni a koronavírus elleni védőoltást.

Tegnap május 5-e, szerda volt.
Újvidék 1 nagyváros Vajdaságban.
Az újvidéki Promenád bevásárlóközpontban
délelőtt 10 órától délután 6 óráig
lehet felvenni a koronavírus elleni vakcinát.
Jelenleg a Sinopharm és a Pfizer nevű
védőoltást vehetik fel a lakosok
a Promenád bevásárlóközpontban.
Már tegnap délelőtt nagyon sok ember
ment felvenni a védőoltást a bevásárlóközpontba.
Újvidéken már sok idős ember megkapta
a koronavírus elleni védőoltást.
Újvidék támogatja, hogy a fiatalabb
lakosok, vagyis a 20 és az 50 év közöttiek is
felvegyék a védőoltást.
Ez miatt alakítottak ki oltópontot
az újvidéki Promenád bevásárlóközpontban.
Tervek szerint még több fajta vakcina
lesz elérhető az újvidéki Promenád bevásárlóközpontban.


A gyermekülés életet ment, használjuk!

Az elmúlt öt évben Szerbiában 65 gyermek vesztette életét közlekedési balesetben és mintegy hétezren sérültek meg.

Elsősorban azért, mert a szülők egyáltalán nem használtak gyermekülést, vagy azt helytelenül alkalmazták. Szabadkán tegnap kora este az Új Városháza parkolójában oktatók mutatták be a gyermekülések helyes használati módját. Ezt megelőzően a nagyteremben nyilvános órát tartottak a témával kapcsolatosan.
A hivatalos statisztikai adatok szerint Szerbiában a szülők nagyjából 60 százaléka használ gyermekülést. Körülbelül ez az arány Szabadka város területén is. Ami viszont meghökkentő, hogy a gyermekülést használó szülők 90 százaléka helytelenül használja azt, és ezzel balesetveszélybe sodorja gyermekét utazás közben.
Több mint 180-an jöttek el az Új Városháza nagytermébe, hogy meghallgassák azt az előadást, amelyen a gyermekülések használatának fontosságára hívták fel a szülők figyelmét, akik egyúttal megtekinthették azok alkalmazásának helyes módját is. Göcő Norbert 7 hónapos kislányával, Viktóriával érkezett: „Legfőképp a helyes használat miatt jöttünk, hogy biztonságban legyen a gyerek. Mindig használunk gyermekülést, a születése óta. Először azt a tojást használtuk, most pedig 9 kilótól ezt az egyes kategóriát.”
Az akció célja a szülők felvilágosítása, hiszen a gyermekülések használatát a legtöbben elhanyagolják, emelte ki Petar Pantelinac. Szabadka Város Közlekedésbiztonsági Tanácsának titkára szerint azonban egyre többen érdeklődnek az autóban alkalmazott gyermekülések helyes használatát bemutató nyilvános órák iránt, amit most szerveztek meg második alkalommal. A város egyre több pénzt fordít a közlekedésbiztonság fejlesztésére: „Idén a város közlekedésbiztonsági alapjába mintegy 16 és fél millió dinárt biztosítottunk. Csaknem a teljes összeg a megfizettetett közlekedési bírságokból ered Szabadka Város területén.”
Ezek egy részét az ehhez hasonló promóciós és edukációs programokra és aktivitásokra fordítják. Közlekedési baleset alkalmával a fizika törvényei szerint szanaszét repül minden, ami nincs rögzítve, így az emberi test is, figyelmeztetett Marijana Jovanović. Ezért fontos, hogy a gyerekeket szabványos gyermekülésbe szállítsuk, de még ennél is fontosabb, hogy ezeket helyesen használjuk, tette hozzá a Közlekedésbiztonsági Promóciós Központ elnöke.
Marijana Jovanović, elnök, Közlekedésbiztonsági Promóciós Központ: „Az első és legfontosabb, hogy a gyermekülés szabványos és biztonsági tanúsítvánnyal ellátott matricával rendelkezzen, tehát ellenőrizve legyen. Továbbá, hogy az a gyermek korának megfelelő legyen, tehát olyat válasszunk, ami gyermekünknek megfelel. Gyermekünket szorosan kell az ülésbe rögzíteni, az öveket jól meg kell húzni. A szülők félnek, hogy ha nagyon megszorítják, akkor megsértik a gyereket, de ha az övek lazán állnak, a gyerek kirepül az ülésből, ezeknek az ülésben kell megtartaniuk őket.”
És a leggyakoribb hiba, hogy a gyermekülés nincs megfelelően rögzítve vagy lekötve az autó biztonsági övével. Szabály szerint legfeljebb 2 centit mozdulhat el a gyermekülés. Nikola Milutinović 9 hónapos kislányával, Ninával hallgatta meg az előadást, amelyen sok mindent megtanult: „Megtanultuk komolyan, hogy pontosan hogy kell beállítani ezt az ülést. Ez fontos, mert erre a törvény is kötelez, a másik meg a biztonság, a baba biztonsága a kocsiban.”
Az előadás végén a jelenlévő szülők között hatvan univerzális gyermekülést sorsoltak ki.

Fontos a gyermekülések használata

Nagyon fontos hogy az autókban legyen gyermekülés.

A gyermekülés védi meg a babát a balesetben.
Fontos, hogy a babaülést jól tudják használni a szülők.
Fontos, hogy a babaülésbe jól ültessék be a gyermeket a szülők.
Fontos, hogy a babaülésben a biztonsági öv jól be legyen kapcsolva.
Az elmúlt 5 évben 65 gyermek vesztette életét közlekedési balesetben.
Az elveszítette az életét ugyan azt jelenti, mint a meghalt szó.
Az elmúlt 5 évben 7000 gyermek sérült meg közlekedési balesetben.
Ezek a közlekedési balesetek Szerbiában voltak.
Közlekedési baleset például, amikor 2 autó egymásnak ütközik.
Azért sérült meg sok gyermek közlekedési balesetben, mert nem volt gyermekülés.
Azért sérült meg sok gyermek közlekedési balesetben, mert nem volt jól bekapcsolva a gyermekülés.
Tegnap délután előadás volt a gyermekülések helyes használatáról.
Tegnap augusztus 30-a, péntek volt.
Szabadkán az Új Városházában volt az előadás.
Az előadás után az Új Városháza parkolójában folytatódott a bemutatás.
Az Új Városháza parkolójában bemutatták, hogy kell jól használni a gyermeküléseket.
Sok szülő volt az előadáson az Új Városházában.
Sok szülőt érdekli, hogy kell helyesen használni a gyermeküléseket.
A szülők azt akarják, hogy a gyermekek biztonságban utazzanak.


Kétnyelvű utcanévtáblák Martonoson

A beruházás a tartományi kormány jóvoltából valósult meg 135 ezer dinár értékben. A pénzből 7 oszlopra 28 táblát raktak ki, míg az előző évben 12 oszlopra 48 táblát tettek.

A helyi közösség korábbi pályázaton nyert pénzeszközéből kétnyelvű utcanévtáblákat helyeztek el a házak falára, a könnyebb tájékozódás érdekében. Viszont sok ház elhelyezkedése végett nem mind volt jól látható, ebből kifolyólag pedig a vezetőség úgy döntött, hogy oszlopokra is elhelyezik a táblákat.
Dávid Kitti, Martonos: „Szerintem nagyon jó, hogy nem kell mindig nézegetni a falakat, hogy melyik utcában vagyunk, meg akik bejönnek a falunkban, nekik is könnyebb tájékozódni egy kicsit."
Martonos Helyi Közössége már több éve, rendszeresen pályázott a tartományi titkárságnál, így az elmúlt időszakban összesen 19 oszlopra 76 utcanévtábla került.
Horvát Gergely, Martonos Helyi Közösség elnöke: „Mivel Martonosnak csak a fele van lefedve, ezért tovább pályázunk. Első évben ezekre kaptunk, amelyek galvanizált fémből készült oszlopok, és két méteres magasságban vannak a táblák, amik nyilakat mutatnak. Mindegyiken külön-külön írja magyarul és szerbül a neveket, latin betűkkel."
A helyi közösség Martonoson kívül Kishomokon is szeretné elhelyezni a táblákat.

Kétnyelvű utcanévtáblák Martonoson

Kétnyelvű utcanévtáblákat helyeztek ki Martonoson.

Összesen 7 oszlopra 28 táblát raktak ki.
A tavalyi évben 12 oszlopra 48 utcanévtáblát raktak ki.
Tavaly 2022 volt.
Korábban a kétnyelvű utcanévtáblákat
a házak falára helyezték ki.
A házak falán több utcanévtábla nem volt
jól látható, ezért oszlopokra is
helyeztek ki táblákat Martonoson.
A könnyebb tájékozódás miatt raktak ki
kétnyelvű utcanévtáblákat Martonoson.
Az utcanévtáblákon magyarul és szerbül is
írja az utcák nevét latin betűkkel.
A helyi közösség Martonoson kívül
Kishomokon is szeretné elhelyezni
a kétnyelvű utcanévtáblákat.


Harmadik alkalommal állítottak májusfát a zentai Kertek Helyi Közösségben

A májusfaállítás eredete egészen a XV. századig vezethető vissza. A zöld ág a természet megújulását szimbolizálja, ugyanakkor az udvarlási szándék jelképe is.

A zentaiak fontosnak érzik a hagyományok éltetését, és igyekeznek a fiatalokhoz, gyerekekhez is közelebb vinni a régmúlt szokásokat.
Kovács Dorka, tanuló, Zenta: „Azért örülök annak, hogy ma itt lehetek, mert a barátaimmal együtt díszítem a fát, és színes lufikat meg szalagokat fogok feltenni.”
A májusfát a hagyomány szerint április 30-ról május 1-re virradóra, az éj leple alatt díszítették.
Pósa Rózsa, Zenta: „Mi, idősek már jól tudjuk, hogy ez mit is jelképez, de a fiatalok sajnos nem. Tavaly is nagyon sok kis diák eljött a rendezvényre, érdekesnek találták, és reméljük, hogy idén is meg fognak jelenni ugyanazok a gyerekek.”
Míg a májusfára felkerültek a szebbnél-szebb színes szalagok és lufik, addig a Sarkantyú tamburazenekar húzta a talpalávalót.
Juhász Attila, művelődéssel megbízott tag, Zenta Község Tanácsa: „Nagy öröm számunkra az is, hogy már három évvel ezelőtt is az esperes azt mondta hajrá, csak így tovább. Az ilyen dolgokat kell éltetnünk és folytatnunk. Én úgy hiszem, hogy a legfontosabb, hogy jól érezzük magunkat abban a helyzetben és szakaszban, amibe éppen érkezünk. Tehát itt a tavasz, amikor újjáéled a természet, remélem, hogy a közösségünk ereje és gondolkodásmódja is meg tud újulni.”
A régmúltban a tarka szalagok mellett gyakran édes és sós sütemények is kerültek a fára, amely azt a célt szolgálta, hogy a házban lakó lány szerelembe essék a neki fát állító férfiba.

Májusfát állítottak a zentai Kertek Helyi Közösségben

Idén 3. alkalommal állítottak májusfát a zentai Kertek Helyi Közösségben.

A májusfa zöld ága a természet megújulását jelzi.
A zentai lakosok fontosnak érzik a hagyományok éltetését.
A zentai lakosok igyekeznek a fiatalokhoz,
gyerekekhez is közelebb vinni a régi szokásokat.
A hagyomány szerint a májusfát április 30-ról
május 1-re hajnalra díszítik fel.
Egyre több diák vesz részt a májusfa állításán Zentán,
aminek a lakosok nagyon örülnek.
A zentai májusfára színes szalagok és lufik kerültek fel.
Az eseményen a Sarkantyú tamburazenekar zenélt a résztvevőknek.
Régen a tarka szalagok mellett gyakran édes
és sós sütemények is kerültek a fára.
Ezeket azért rakták fel a májusfára, hogy
a házban lakó lány szerelmes legyen a neki fát állító férfiba.


Idén is lesz VIVE

VIVE Magyar Nóták és Csárdások Fesztiválja

A magyar nóták és csárdások fesztiváljára március 29-ig lehet jelentkezni.

Idén is megtartják Torontálvásárhelyen a már hagyományos VIVE magyar nóták és csárdások fesztiválját. A pályázatot két kategóriában írták ki: amatőr énekesek és szövegírók és zeneszerzők részére.
Jelentkezni március 29-ig lehet, a fesztivált pedig augusztus 27-én és 28-án tartják a torontálvásárhelyi József Attila Művelődési Otthon nagytermében.
A kétnapos rendezvény első napján az amatőr énekesek lépnek fel, továbbá hallhatók lesznek az új szerzemények is, míg a második napon lesz a gálaest, itt a győztesek és a díjazottak mutatkoznak be.
Bővebb információ a fesztiválról a 013/665-264 és 062/75-89-20 számokon kapható.
Horti László, a torontálvásárhelyi József Attila Művelődési Otthon igazgatója: "Ami az amatőr énekeseket illeti, ezt még ki kell hangsúlyozni, ugyanúgy mint idáig is, táborban fognak részt venni, ezeket a jelentkezőket be fogjuk hívni, meg fogjuk őket hallgatni, megnézzük, hogy milyen szinten vannak, ami a magyar nóta és csárdások énekét illeti és, ha minden a tervünk szerint megy, akkor június folyamán szeretnénk egy nótatábort szervezni. Ami viszont az új nótákat és csárdásokat illeti, azokat várjuk és a fesztiválbizottságunk, amikor átnézi őket, ki fogja választani, hogy melyek azok, amelyek elő lesznek adva."

Idén is lesz magyar nóták és csárdások fesztiválja

Idén is lesz VIVE, vagyis a magyar nóták és csárdások fesztiválja.

Idén 2022 van.
Augusztus 27-én és 28-án tartják meg
a magyar nóták és csárdások fesztiválját.
Torontálvásárhelyen, a József Attila
Művelődési Otthon nagytermében lesz
megszervezve az esemény.
A fesztiválra március 29-ig lehet jelentkezni.
A fesztiválra versenyzőként amatőr énekesek
és amatőr szövegírók jelentkezhetnek.
Amatőr azt jelenti, hogy valaki még kezdő
bizonyos tevékenységben.
Augusztus 27-én az amatőr énekesek lépnek majd fel.
Augusztus 28-án lesz a győztesek kihirdetése és fellépése.
Még több információ a VIVE, vagyis
a magyar nóták és csárdások fesztiváljáról
a következő telefonszámon kapható:
013/665-264
vagy
062/75-89-20


Megszépül a zentai Thurzó Lajos Általános Iskola

Jól haladnak a zentai Thurzó Lajos Általános Iskola felújítási munkálatai. Az intézmény mintegy 270 millió dinárból szépül meg.

A munkálatokat hétfő délelőtt Zenta polgármestere is megtekintette. A felújítást előreláthatólag május végén fejezik be, a diákok pedig a megújult iskolában kezdhetik az új tanévet.
Nagyban folynak a zentai Thurzó Lajos Általános Iskola felújítási munkálatai. Az itt tanuló diákok jelenleg a Petőfi Sándor és a Stevan Sremac általános iskolákban vannak elhelyezve.
A munkálatokat tavaly júliusban kezdték meg. Mindeddig a teljes padlózatot kicserélték, valamint a tetőt is. Emellett új nyílászárókat szereltek be. A falakat két réteg festékkel már lefestették, jelenleg pedig a fűtésen dolgoznak.
Varga Viktor, technikai igazgató, Prostor Tervezőiroda: „Miután felszereltük a melegítőtesteket, ezután még egy rétegben lefestjük az épületet belülről. Kívülről folyamatban van az udvar rendbetétele. Új pályákat készítenek, tartán pályákat.”
Az iskolának új tanfelszerelésre is szüksége van.
Tandari Ferenc, igazgató, Thurzó Lajos Általános Iskola, Zenta: „Most az utóbbi időben ki vannak írva a pályázatok, és elkezdtük a pályázatokra felkészülést, valamelyiket már át is adtuk. Mivel új iskola, jól  jönnének új tanszercsomagok, azon kívül székek, asztalok, padok a diákoknak, mert amik bent voltak, azok nagyon elhasznált állapotban vannak.”
A felújítási munkálatok több mint 270 millió dinárból valósulnak meg. A munkálatokat a köztársaság támogatta, az előkészítési illetve a befejezési munkálatokat pedig az önkormányzat. Az iskola főhomlokzatát két évvel ezelőtt közel 15 millió dinárból újították fel.
Czegledi Rudolf, polgármester, Zenta: „Közel 300 millió dinárt költöttünk ennek az iskolának a felújítására, de azt hiszem, hogy végső ideje volt, hogy ezt is megcsináljuk, és valóban egy méltó oktatási központ lesz, ami méltó a 21. századhoz.”
Az iskolának több mint 400 tanulója van. Zenta községben ez a legnagyobb diáklétszámmal rendelkező intézmény.

Felújítják a zentai Thurzó Lajos Általános Iskolát.

Zenta 1 város Vajdaságban.
Az iskola felújítása tavaly júliusban kezdődött.
Tavaly 2019. volt.
Jól halad az iskola felújítása.
Idén májusban lesz kész
a zentai Thurzó Lajos Általános Iskola felújítása.
Idén 2020 van.
A diákok a felújítás idején
2 másik iskolában tanulnak.
Az új tanévet már a felújított iskolában
kezdik a diákok.
Az új tanév szeptemberben kezdődik.
Az iskola felújítása sok pénzbe kerül.
Az iskolában ki lett cserélve
a teljes padlózat.
Az iskolában ki lett cserélve a tető is.
Az iskolában újak lettek a nyílászárók is.
Nyílászáró például az ajtó és az ablak.
Az iskola falai is újra lettek festve.
Most a fűtést szerelik be az iskolába.
Az iskola udvara is szebb lesz.
Az iskolában új asztalok, új székek
és új padok is lesznek.
A Thurzó Lajos Általános iskolának
több mint 400 tanulója van.


Száz eurót kapnak júniusban a szerbiai fiatalok

A köztársasági parlament elfogadta azt a törvénymódosítási javaslatot, amely lehetővé teszi azon 16–29 éves állampolgárok ideiglenes jegyzékének létrehozását, akik jelentkeznek az újabb 100 eurós anyagi támogatásra.

Siniša Mali szerb pénzügyminiszter a parlamentben azt mondta, június elsején, másodikán és harmadikán kapják meg a támogatást azok, akik jelentkeznek érte.

Júniusban kapják az újabb támogatást a fiatalok

Június elején kapják az újabb támogatást a szerbiai fiatalok.

A 16 év és 29 év közötti fiatalok
újabb 100 eurós támogatást kapnak
június elején a szerb államtól.
A szerbiai fiataloknak jelentkezniük kell majd
a 100 eurós támogatásra.
Siniša Mali elmondta, hogy azok a fiatalok,
akik jelentkeznek a 100 eurós támogatásra,
június 1-jén, 2-án és 3-án kapják majd meg a pénzt.
Siniša Mali a szerb pénzügyminiszter.
A 16 év és 29 év közötti fiataloknak
az interneten keresztül kell majd jelentkezniük
a 100 eurós támogatásra.
A fiatalok a bankszámlájukra kapják majd meg
a 100 eurós támogatást.


Egyre szembetűnőbb a munkaerőhiány Szerbiában

Az építőipar van a legnehezebb helyzetben, több mint 30 ezer munkásra lenne szükség. De szinte minden iparágban szakemberhiány van, ezért mind több a külföldi kőműves, sofőr vagy ételfutár. Már távoli országokból is érkeznek munkások Szerbiába.

A munkáltatók szerint az építőiparban jelenleg elég jók a fizetések, ennek ellenére nehéz itteni munkást találni. Egy szabadkai építkezésen is alkalmaznak külföldi vendégmunkásokat, akikkel a munkatársak, mint mondták, Google Translate segítségével kommunikálnak.
Jelena Radeljić, egy szabadkai építkezés felelős kivitelezője: „Vannak külföldi munkásaink, ők török állampolgárok. Elmondhatom, hogy nagyon elégedettek vagyunk velük, szorgalmasak, dolgosak. Őszintén sajnálom, hogy a többségük nem idevalósi munkaerő, de ön is tudja, hogy az embereink nagy része elhagyja az országot, valamilyen külföldi munka mellett dönt. A bérek összege az oka vagy más, de munka van, ha valaki dolgozni szeretne.”
Szerbiában a C és D kategóriával rendelkező sofőrökből is hiány van, jelenleg 12 ezer szabad munkahely van - írja a szerb közmédia. Srí Lankából érkezik a legtöbb külföldi sofőr. Szükség lenne még fodrászokra, autószerelőkre, asztalosokra, valamint ételfutárokra, szakácsokra és pincérekre.
Miloš Turinski, PR-menedzser, Infostud: „Leginkább a szakmunkások hiányoznak, tehát olyan területeken van munkaerőhiány, ahol nincs szükség felsőfokú végzettségre, csak középiskola kell hozzá. Éppen ezeknek a szakembereknek a hiánya hatott a munkaadók hozzáállására és a munkaerőpiacra. Ezért szívesen mondogatom, hogy egyre kevésbé hallani: „ha te nem akarsz dolgozni, majd akad más”.”
A külföldi munkavállalóknak tartózkodási és munkaengedélyre van szükségük. A Nemzeti Foglalkoztatási Szolgálat idén mintegy 28 ezer engedélyt adott ki, négyszer többet, mint öt évvel ezelőtt. A legtöbbet kínai, török, orosz, indiai és ukrán állampolgároknak. Egyes munkáltatók szállást és étkezést is biztosítanak számukra, csak hogy ne kelljen leállítani a munkát.
Jelena Jevtović, tanácsadó, Szerbiai Munkáltatók Uniója: „A munkáltatók kötelezettsége az is, hogy fedezzék a tartózkodási és munkaengedélyek költségeit, és minden más szükséges illetéket.”
Az ENSZ becslése szerint Szerbiában az elkövetkező 30 évben 20 százalékkal csökkenhet a munkaerő. Teljesebb képet majd a népszámlálási adatok nyújtanak, ami az ország gazdasági és demográfiai politikáját is meg fogja határozni.

Egyre nagyobb a munkaerőhiány Szerbiában.

Ez azt jelenti, hogy egyre kevesebb
munkás van az országban.
Az építőipar van a legnehezebb helyzetben.
Az építőiparban több mint 30 ezer
munkásra lenne szükség.
A munkaadók szerint az építőiparban
jelenleg jók a fizetések, mégis nehéz
hazai munkást találni.
Szinte minden szakmában hiányoznak a munkások.
Ez miatt egyre több a külföldi kőműves,
sofőr vagy ételfutár.
Már távoli országokból is érkeznek munkások Szerbiába.
Sajnos egyre több szerbiai lakos
hagyja el az országot, azért, hogy külföldön,
nagyobb fizetésért vállaljon munkát.
A C és a D kategóriával rendelkező
sofőrökből is hiány van az országban.
Jelenleg 12 ezer sofőrre van szükség Szerbiában.
A C kategóriával rendelkező sofőr kamiont hajthat.
A D kategóriával rendelkező sofőr
autóbuszt hajthat.
Szükség lenne még fodrászokra,
autószerelőkre, asztalosokra, szakácsokra
pincérekre és ételfutárokra is az országban.
A legtöbb külföldi munkás Kínából,
Törökországból, Indiából, Ukrajnából
érkezik Szerbiába.


Siniša Mali: Minden munkanélküli személy júniusban 60 eurós támogatást kap Szerbiában

A szerb pénzügyminiszter elmondta, ez részét képezi a harmadik gazdasági segélycsomagnak, amelyet az állam a koronavírus-járvány okozta károk enyhítésére szán. Értéke megközelítőleg két milliárd euró - tette hozzá Mali.

A korábbi bejelentések szerint májusban és novemberben 30-30 eurós támogatást kap minden szerbiai állampolgár, így a mostani bejelentéssel a munkanélküli személyek összesen 120 eurós támogatásban részesülnek év végéig. Ahogyan korábban mi is megírtuk, a nyugdíjasok a kétszer 30 eurón felül további 50 eurót kapnak majd, így ők 110 euróval gazdagodhatnak év végéig. A korábbi bejelentések szerint a támogatások április 28-tól igényelhetők.

Minden munkanélküli ember 60 eurós támogatást kap júniusban Szerbiában.

Ezt Siniša Mali a szerb pénzügyminiszter
jelentette be.
Minden nagykorú szerb
állampolgár pénzbeli támogatást
fog kapni májusban és novemberben.
A koronavírus okozta nehézségek
miatt kap minden nagykorú szerb
állampolgár pénzbeli támogatást.
Nagykorú az az ember, aki
betöltötte a 18. életévét.
Májusban is 30 eurós támogatást
kap minden nagykorú szerb állampolgár.
Novemberben is 30 eurós támogatást
fog kapni minden nagykorú szerb állampolgár.
Így összesen minden nagykorú
szerb állampolgár 60 eurós
támogatást fog kapni idén.
Idén 2021 van.
A munkanélküli emberek is megkapják
a 60 eurós támogatást.
A munkanélküli emberek pluszban
még 60 eurós támogatást kapnak júniusban.
A munkanélküli emberek így összesen
120 eurós támogatást fognak
kapni idén.
A szerbiai nyugdíjasok év végéig
összesen 110 eurós támogatást
kapnak majd.
A pénzbeli támogatásokra
április 28-tól lehet majd
jelentkezni az interneten keresztül
vagy telefonon keresztül.


Sonka, kolbász, színes tojás - húsvéti lázban a szabadkai tejpiac

Sokan voltak ma délelőtt a szabadkai tejpiacon. A húsvét közeledtével az árusok kínálata egyre inkább alkalmazkodik a vásárlók igényeihez. Minden megtalálható a piacon, ami egy ünnepi lakomához szükséges.

Bár húsvétig még három hetet kell várni, a piacon a zöldségek és a húsok terén már most sincs hiány a kínálatból. Többen szeretnek időben felkészülni az ünnepekre, hogy ne az utolsó pillanatban kelljen vásárolniuk.
Eke István:
„- Barkát vettem!
- Készülnek már a húsvétra?
- Persze!
- Miket vásárolnak ilyenkor?
- Húsvéti tojás, sonka, kolbász. Ez a húsvéti menü. Ezt pedig a temetőbe vettem, a barkát.
- És magának megvannak már ezek a dolgok, amik húsvétra kellenek?
- Még nem vettem meg csillagom, még korán van. De ezt megvettem, mert ezt elteszem a kamrába, hogy azért meglegyen.”
A zöldséges pultokon is tornyosul a kínálat.
Darazsac Klára, eladó:
„- Ahogy megjelent a retek, saláta, zöldhagyma, most már sokkal nagyobb a kereslet rá. A salátának 50, 60 dinár darabja, retek van 40-től 60 dinárig. A zöldhagyma 40-50 dinár. Úgyhogy mondhatni, hogy most egy kicsit nagyobb a kereslet rá mint eddig.
- Mi a helyzet a tormával? Azt is árulnak?
- Igen, árulok tormát, készen, én csinálom. A nagy üveg az 350, van kisebb 300 meg 200-250-ért.”
A hentesek is kellőképpen felkészültek. Náluk egyre több füstölt hús jelenik meg a kínálatban.
Jugoslav Strajinić, hentes:
„- Most a közelgő katolikus húsvét miatt van kolbászunk, csemege és csípős. A miénk házi. 1200 dinár kilója. Van csülök 850 dinárért. Van sonka, amit darabolunk is. Ezek 1600-ba kerülnek. Házi, füstölt, nem párolt. A miénk.”
A sonka mellé friss tojás is vásárolható 15-22 dináros áron. Valamint kézzel festett hímes tojást is találhatnak már a szemfülesebb vásárlók. Barkát pedig 50-200 dináros áron vásárolhatunk .

Már minden megtalálható a piacon, ami a húsvéthoz kell

Vasárnap délelőtt sokan voltak a szabadkai tejpiacon.

Vasárnap március 10-e, tegnap volt.
A húsvét közeledtével már minden megtalálható a piacon,
ami egy ünnepi ebédhez szükséges.
Sokan szeretnek időben felkészülni az ünnepekre,
hogy ne az utolsó pillanatban kelljen vásárolni.
Húsvét március végén lesz.
Zöldségek, húsok, barka, tojás és hímes tojás is várja már
a vásárlókat a szabadkai tejpiacon.
Egy piaci árus elmondta, hogy a salátának
50 és 60 dinár darabja,
retek van 40-től 60 dinárig, a zöldhagyma 40-50 dinár.
A házi torma 200 dinártól 350 dinárig kapható
a szabadkai tejpiacon.
A henteseknél egyre több füstölt húst lehet vásárolni.
A sonka mellé friss tojás is vásárolható a piacon.
A húsvéti hímes tojás is megtalálható,
aminek az ára 50 dinártól 200 dinárig terjed.


Erre a hétre olcsóbb lett az üzemanyag Szerbiában

A szerb kormány által, a következő hét napra meghatározott benzin- és dízelár is kedvezőbb az eddigihez képest.

Egy liter benzin ma 15 órától 192 dinárba kerül az eddigi 199 helyett, a dízel pedig 215 dinár lesz az eddigi 218 dinár helyett. A benzin literenkénti ára 7, a dízel 3 dinárral lett kevesebb.

Olcsóbb lett az üzemanyag

A következő 7 napra olcsóbb lett az üzemanyag Szerbiában.

Jövő péntekig olcsóbb lesz a dízel ára
és a benzin ára is az eddigi árhoz képest.
Jövő péntek július 29-e lesz.
A szerb kormány határozza meg
minden hét péntekén, hogy mennyibe
kerül majd az üzemanyag Szerbiában.
A szerb kormányban azok a politikusok vannak,
akik döntéseikkel irányítják az országot.
Jövő péntekig 1 liter benzin
192 dinárba kerül az országban.
Eddig 199 dinárba került 1 liter benzin.
Jövő péntekig 1 liter dízel 215 dinár lesz.
Eddig 218 dinárba került 1 liter dízel.
Így a benzin literenkénti ára 7 dinárral,
a dízel literenkénti ára 3 dinárral lett kevesebb.


Nem változnak az üzemanyagárak

Az eurodízel literje legfeljebb 206 dinárba kerülhet majd, míg a benzinért 198 dinárt kérhetnek el literenként a töltőállomásokon.

Az új üzemanyagárakat péntekenként 15 órától alkalmazzák.

Nem változnak az üzemanyagárak

Nem változnak az üzemanyagárak a következő 7 napban Szerbiában.

Ez azt jelenti, hogy 1 liter dízel 206 dinárba kerül
a következő 7 napban is a szerbiai töltőállomásokon.
Töltőállomás ugyanaz, mint a benzinkút.
Továbbra is 1 liter benzin 198 dinárba kerül
a szerbiai benzinkutakon.
Az új üzemanyagárak péntek délután 3 órától érvényesek
a szerbiai benzinkutakon.


Válságstáb: Szabad téren létszámkorlátozás nélkül lehet gyülekezni

Többé nincs korlátozva, hogy mennyi személy gyűlhet össze egyszerre szabad téren - hozta meg döntését a szerbiai válságstáb. A javaslatot még a kormánynak is el kell fogadnia.

Emellett zárt térben maximum 500 főig engedélyezett lesz a gyülekezés.
Több javaslatot is megfogalmazott mai ülésén a koronavírus-járvánnyal foglalkozó válságstáb. Az egyik fontos javaslat a házi karanténra, egy másik a tömeges rendezvényeken résztvevők számának növelésére vonatkozik. Darija Kisić Tepavčević, a Batut Közegészségügyi Intézet igazgatóhelyettese elmondta, naponta körülbelül ezren kérik a koronavírus-teszt elvégzését Szerbiában, ezek főleg azok az emberek, akik külföldi útra indulnak, az antitestvizsgálatot viszont csak tized ennyien végeztetik el. Kiemelte, hogy a válságstáb javaslata alapján azok számára, akiknél megállapítják a fertőzés jelenlétét, viszont nincsenek komolyabb tüneteik, kéthetes otthoni elszigetelődést javasolnak, állapotukat pedig járványügyi szakemberek figyelik majd, és ha két héttel később továbbra sem jelentkeznek tünetek, és a koronavírus-teszt is negatív lesz, gyógyultnak minősítik őket. A válságstáb a tömeges rendezvényeken részt vevők létszámát is növelné.
Darija Kisić Tepavčević, igazgatóhelyettes, Batut Közegészségügyi Intézet, Belgrád: „A jelenlegi járványügyi helyzetet figyelembe véve a válságstáb úgy döntött, hogy a szabadtéri rendezvények esetében többé ne legyen korlátozás a résztvevők számát illetően, természetesen a kötelező távolság betartása, vagyis legalább egyméteres távolság mellett, a zárt terek esetében pedig ezt a számot 100-ról 500-ra emeltük. Megfogalmaztunk egy javaslatot is, amely a kormány elé kerül, ez pedig arra vonatkozik, hogy zárt térben csak a tömegközlekedési eszközökön legyen kötelező a személyes védőfelszerelés, vagyis a maszk és a kesztyű használata.”
A válságstáb javaslatát még a kormánynak is el kell fogadnia.

Nincs létszámkorlátozás szabadtéren

Többet nincs létszámkorlátozás szabadtéren Szerbiában.

Ez azt jelenti,
hogy szabad téren
egyszerre nagyon sok
ember is összegyűlhet.
Ezt a szerbiai válságstáb
ajánlotta a szerb államnak.
A válságstábban több orvos
és szakember dolgozik.
Ezeket az ajánlásokat
a szerb államnak még
el kell fogadnia.
Zárt térben eddig
maximum 100 ember
gyűlhetett össze.
Most már zárt térben
maximum 500 ember
gyűlhet össze.
Zárt tér például
1 terem, 1 étterem,
1 tornaterem.
Szabad téren
és zárt térben is
fontos betartani
az emberek között
a legalább 1 méteres
távolságot.
A válságstáb azt is
ajánlotta, hogy csak
a tömegközlekedésben
legyen kötelező
a szájmaszk és
a kesztyű használata.
A többi zárt helységben
ne legyen kötelező
a szájmaszk
és a kesztyű használata.


Az év első babájának tiszteletére fát ültettek

Minden vajdasági szülészet udvarába került fa, így a Szabadkai Közkórházéba is.

Faültetési akciót szerveztek Vajdaság-szerte az idei év első babáinak tiszteletére. Az Új életért nevet viselő akciót a tartományi polgári jogvédő kezdeményezte a kórházakkal együttműködve. Szabadkán Jaksa Noel tiszteletére ültettek ma facsemetét a kórház udvarán.
Az év első szabadkai babájának édesapja ültette el a fát a Szabadkai Közkórház udvarán. Jaksa Kornél és Horvát Miletić Zsanett gyermeke 2020. január elsején hajnali 2 óra 40 perckor látta meg a napvilágot Szabadkán. Noel apukája, Jaksa Kornél köszönetét fejezte ki a kórház dolgozóinak. Reméli, hogy ez az akció hagyományteremtő lesz országszerte. „Igen szép gesztus a faültetés és az újjászületés. Nekünk nem az volt a lényeg az egészben, hogy az első gyermek legyen, hanem az, hogy egészséges legyen és minden rendben legyen. Külön nagy öröm számunkra, hogy az első baba Szabadkán a miénk, és hogy részt vehettünk ebben az akcióban.”
Zlatko Marosiuk az eseményen gratulált a kis Noel szüleinek. A szabadkai ombudsman azt mondta, hogy a csecsemő az újév legszebb ajándéka a család számára. „Az akció ötlete a tartományi polgári jogvédőtől származik. Minden olyan vajdasági városban megvalósul, ahol van szülészet, mégpedig a település, illetve a község elsőszülött babáinak tiszteletére.”
A tervek szerint a faültetési akció jövőre is folytatódni fog az év első babáinak tiszteletére.
A mai napon nemcsak Szabadkán ültettek fát, hanem egyebek mellett Újvidéken, Zomborban és Verbászon, a helyi szülészetek bevonásával.

Fákat ültettek az év 1. babáinak

Minden vajdasági szülészet udvarában
ültettek fákat az év 1. babáinak.

Ma ültettek fákat az év 1. babáinak.
Ma január 3-a péntek van.
A faültetési akció neve:
Az Új életért.
A szabadkai szülészet udvarában is
ültettek fát az év 1. babájának.
Szabadkán az év 1. babáját
Jaksa Noelnek hívják.
Noel édesapja ültette el a fát ma
a szabadkai kórház udvarában.
Jaksa Noel 2020. január 1-jén született
hajnali 2 óra 40 perckor Szabadkán.
A tervek szerint jövőre is ültetnek fákat
az év 1. babáinak.
A mai nap Újvidéken, Zomborban
és Verbászon is ültettek fákat
az év 1. babáinak.
Újvidék, Zombor és Verbász
3 város Vajdaságban.


Brnabić: A jövő héten lazítani lehetne az intézkedéseken

Ana Brnabić szerint a koronavírus elleni küzdelem intézkedésein enyhíteni lehetne a jövő héten.

Jelenleg 1 millió 356 ezer embert oltottak be, ebből 913 000-en megkapták az újraoltást is - jelentette be a szerb kormányfő a legfrissebb adatokat a köztársasági parlamentben a szokásos csütörtöki, kérdések feltevésének ülésén.
Van már egy harmadik kategóriánk is, ők a teljes védettséget élvezők, akik esetében három hét telt el az újraoltás óta. Jelenleg csaknem 565 ezer van belőlük.
Naponta mintegy tízezer ember regisztrál az oltásra, de regisztráció nélkül is sok oltási pont működik - mondta Brnabić. Hozzátette: három dologra kell odafigyelni: az emberi egészségre, a gazdaságra és a nemzet mentális állapotára. Ezért kifejezte reményét, hogy a jövő héten lazíthatnának az intézkedéseken.
„Láthatják, vannak olyan országok, ahol az emberek igen fegyelmezettek, mégsem hoz eredményt a teljes bezárás sem, mert az emberek ezt nem tudják már elviselni. Tehát mi arra törekszünk, hogy ez ne következzen be Szerbiában, arra törekszünk, hogy az említett három dolog között valamiféle egyensúlyt találjunk. Állandó egyeztetéseim vannak, és állandóan kapcsolatban vagyok a válságstáb egészségügyi részével, köszönet nekik is. Megpróbálják megérteni a helyzetet, kompromisszumot keresnek, és rá is állnak arra. Az ő dolguk az, hogy a legszigorúbb intézkedéseket javasolják, képviseljék. Én abban bízom, hogy az intézkedéseken a jövő héttől enyhíthetünk.”

Brnabić szerint a jövő héten enyhíteni lehetne a szigorításokon

Ana Brnabić szerint a koronavírus-járvány miatt bevezetett szigorításokat enyhíteni lehetne.

A jövő héttől lehetne enyhíteni
a koronavírus miatt bevezetett szigorításokon
Szerbiában.
Ana Brnabić a szerb miniszterelnök.
A jövő hét március 29-től, hétfőtől lesz.
A szerb miniszterelnök elmondta,
hogy már nagyon sok ember
megkapta a koronavírus elleni védőoltást
Szerbiában is.
A szerb miniszterelnök elmondta,
hogy vannak olyan emberek is,
akik már teljes védettségben vannak
a koronavírus ellen.
Ezek az emberek azok, akik
már mind a 2 védőoltást megkapták,
és az oltás óta elmúlt 3 hét.
A szerb miniszterelnök elmondta,
hogy nem lesz teljes bezárás Szerbiában,
mert az emberek azt már nem tudnák elviselni.
Fontos, hogy mindenki betartsa
a koronavírus miatt bevezetett
szigorításokat, hogy újra kevesebb
beteg legyen Szerbiában.


Új játszótér a pecesori iskolában

Játszóteret kapott az óbecsei Samu Mihály Általános Iskola pecesori kihelyezett tagozata.

Kialakítását a Magyar Nemzeti Tanács támogatta. Györe Decsov Emese, a Kulturális Bizottság tagja más ajándékot is hozott: az öt óvodásból három őszre elsős lesz, ők tanszercsomagot kaptak, de az összevont tagozaton tanuló hét alsós kisdiáknak is átadtak egy-egy hasonló tartalmú ajándékot.

Új játszótér a pecesori iskolában

Teljesen új játszóteret kapott a pecesori iskola.

Pecesor 1 falu Vajdaságban.
A pecesori iskola az óbecsei Samu Mihály
Általános Iskola kihelyezett tagozata.
Óbecse 1 város és község Vajdaságban.
Az új játszótér kialakítását
a Magyar Nemzeti Tanács támogatta.
A Magyar Nemzeti Tanács rövidítése az MNT.
A pecesori óvodások is kaptak ajándékot.
A pecesori óvodában 5 óvodás közül
3 óvodás szeptembertől kezdi az első osztályt.
A 3 óvodás tanszercsomagot kapott.
A tanszercsomagban tolltartó, ceruzák, füzetek vannak.
A pecesori iskolában, az alsós osztályokban
összevont tagozat van.
Összevont tagozat azt jelenti,
hogy az elsőtől a negyedik osztályos tanulókat
együtt tanítja a tanító néni.
A pecesori iskola alsós összevont osztályaiban 7 diák tanul.
Ők is kaptak tanfelszerelést.


A Pannon Reggeli a Nemzetek Főzőversenyén

Megtartották Kispiacon a Nemzetek Főzőversenyét. Bográcsos, nyárs és roston sültek, valamint levesek is készültek a megmérettetésen, ahová az egész Kárpát-medencéből érkeztek résztvevők. A legjobbak serleget is kaptak.

A vasárnapi kellemes időben sokan gyújtottak tüzet és főztek vagy sütöttek valami finomat Kispiacon. Az idei Nemzetek Főzőversenyére több mint 50 csapat nevezett be. Felvidékről, Nagymad községből is érkeztek versenyzők.
László Vince, Nagymad község, Felvidék: „Marhapörköltet készítünk, marhalábszárból, ami nálunk Csallóközben, mi onnan származunk, a Kis-Duna, Nagy-Duna öleléséből, a legnagyobb folyami sziget Európában, ott hagyományosan főzik a marhalábszár pörköltet.”
A Pannon Reggeli csapata is kilátogatott a rendezvényre, terepi műsort készítettek.
Brasnyó Zoltán, főszerkesztő, Pannon Rádió: „Elsősorban a szakácsokat vettük célba, a szakácsokkal beszélgettünk. Erdélyből, Felvidékről, természetesen a helyi szakácsokkal, Karcsi bácsival, aki nekünk főzi perpillanat a borjúpaprikást, úgyhogy ilyen finomságokat szerettünk volna az éteren át valahogy közvetíteni a hallgatóinknak.”
A program ilyenkor nem csak a főzésről szól, a legkisebbeknek játékokkal is készültek a szervezők, valamint gazdag tombola várta a kilátogatókat.
Szarapka Ede, elnök, Kispiac HK: „Ha látjuk a mai napot, akkor büszkén elmondhatjuk, hogy nemcsak Vajdaság szíve, hanem az egész Kárpát-medencei magyarság szíve ma Kispiacon dobog. Felvidékről, Erdélyből, Magyarország számos területéről érkeztek testvértelepülési csapatok, baráti társaságok, a környező helyi közösségek, Magyarkanizsa község területéről az összes helyi közösség.”
A művelődési műsor mellett a jó hangulatról lakodalmas zenekarok gondoskodtak és Vadkerti Imre, a Kormorán együttes tagja is színpadra lépett.

Nemzetek Főzőversenyén járt a Pannon Reggeli csapata

Tegnap tartották meg Kispiacon a Nemzetek Főzőversenyét.

Tegnap június 25-e, vasárnap volt.
A Nemzetek Főzőversenyén bográcsos, nyárs, rostonsültek
és levesek is készültek.
A Nemzetek Főzőversenyére érkeztek résztvevők
Felvidékről, Erdélyből, Magyarország több területéről
és természetesen Vajdaságból is.
Az idei Nemzetek Főzőversenyén több mint 50 csapat vett részt.
A Pannon Reggeli csapata is kilátogatott a rendezvényre,
ahol terepi műsort készítettek.
A Pannon Reggeli műsorvezetői főleg a szakácsokat kérdezték,
hogy hogyan készülnek a finom ételek.
A Nemzetek Főzőversenyén a gyerekeknek
játékokkal készültek a szervezők.
A látogatók tombolát is vásárolhattak.
A tombolán értékes ajándékokat lehetett nyerni.
A művelődési műsor mellett, lakodalmas zenekarok is
felléptek a kispiaci főzőversenyen.


Emellett az intézményben is javításokat végeznek majd. A kinti pálya burkolatát újra lefedték és lefestették, míg bent egyebek között csempéznek a nyári szünetben. A fejlesztéseket köztársasági és tartományi pályázatokból valósítják meg.

Az Október 10. Általános Iskolába több mint 300 diák jár. Már nagy szükség volt a sportpálya felújítására a biztonságos játék és torna érdekében. A felújításra nyert összeg 2 millió 400 ezer dinár volt.
Đurić Kiss Melinda, az iskola igazgatója elmondta: „A sportpálya felülete teljesen alkalmatlan volt arra, hogy a tornaórákat biztonságosan tudjuk lebonyolítani. Rések, hasadások és különböző bemélyedések keletkeztek rajta.”
Az idén hatvanéves iskolában összesen két sikeres projekt valósul meg.
Dr. Pásztor Bálint, a szabadkai Városi Képviselő-testület elnöke: „Egyrészt megújult a kültéri sportpálya, másrészt pedig az iskola épületének a folyosója fog megújulni a nyári szünetben. Új csempék fognak kerülni a folyosóra.”
A projektek megvalósulásához az iskola a szerbiai Igazságügyi Minisztériumnál is sikeresen pályázott.
Nyilas Mihály szerbiai igazságügyi államtitkár: „Az Igazságügyi Minisztérium évente ír ki pályázatot azoknak az eszközöknek a beszerzésére és felhasználására, amelyeket a büntetőeljárás elhalasztása kapcsán gyűjt össze a minisztérium, illetve a köztársaság ügyészségei.”
A Tartományi Kormány stratégiailag fontosnak tartja a folyamatos beruházást az oktatási intézményekbe - mondta Szakállas Zsolt tartományi oktatási titkár.
„2017-től számítva megközelítőleg tízmillió dinár került beruházásra az Október 10. Általános Iskolába Szabadkán. Elsősorban infrastrukturális beruházásokról beszélünk, de ugyanúgy egyes programokat és projekteket is támogatni tudtunk.”
A két projekt összesen mintegy 4 millió dinárból valósul meg, amelyet két forrásból, tartományi és köztársasági eszközökből valósít meg az iskola.

Felújították a szabadkai Október 10. Általános Iskola sportpályáját

Felújították a szabadkai Október 10. Általános Iskolában lévő sportpályát.

A kinti sportpályát újra leaszfaltozták és lefestették.
Az aszfaltozás betonozást jelent.
Az Október 10. Általános Iskola
épületében is javítások lesznek.
Az iskola folyosóján új csempék lesznek
lerakva a nyári szünet idején.
A fejlesztéseket pályázati pénzből tudják
elvégezni az iskolában.
Az Október 10. Általános Iskolába
több mint 300 tanuló jár.
Nagyon fontos volt az iskola sportpályájának
a felújítása.
Ezen a sportpályán tartják meg sokszor
a tornaórákat és más foglalkozásokat.
A felújított sportpályán már biztonságosan
mozoghatnak és játszhatnak a tanulók.
Idén 60 éves a szabadkai Október 10. Általános Iskola.
Idén 2021 van.


Megújult a tornyosi ifjúsági otthon belső területe, de új tetőszerkezete lett a nyári színpadnak is, és hamarosan egy lelátóval fog gazdagodni a falu futballpályája is. Emellett számos más fejlesztés is tervben van a településen.

A mintegy 1400 lakosú Tornyoson már eddig is számos beruházás valósult meg. Most pedig az ifjúsági otthont és a nyári színpadot sikerült felújítani. Az ifjúsági otthon új nyílászárókat és két új klímát is kapott. A nyári színpadnak pedig a tetőszerkezete újult meg. A pályázatok összértéke mintegy 2,5 millió dinár volt.
Huszár Zsolt, elnök, Tornyos HK: „Ebből az egyiknek a helyszíne az ifjúsági otthon, ami igen lerobbant állapotban volt már, tehát nagyon ráfért ez a felújítás, mint ahogy mondtam az előbb, én nagyon meglepődtem, mert óriásit változott az épület belső jellege. A második pályázatunk, amit az előbb néztünk meg, ez egy nyári színpad. A nyári színpad szolgálja majd a falunapjainkat és a kulturális programjainknak a helyszínét. A harmadik pályázatunkat a futball klub nyerte.”
A munkahelyteremtés és az életminőség javítása tudja megadni azt, hogy az emberek szívesebben maradjanak itt és minőségesebb életet tudjanak élni - emelte ki Czegledi Rudolf, Zenta polgármestere.
„Utcák rendezése van például, ez, amit azt gondolom, hogy nemsokára lesz, de a klubnak a további fejlesztése is előttünk van, vagy pedig a kultúrháznak a rendezése. Tehát ezek mind-mind olyan dolgok, amik az itteni életminőség javítására fognak szolgálni.”
Tornyoson példaértékű az összetartás - hangsúlyozta Pék Zoltán, a VMSZ köztársasági parlamenti képviselőjelöltje.
„Példamutatásban az is élen járó, ahogy a fiatalokkal foglalkoznak. Ez a beruházás is azt tükrözi, illetve a sportberuházás, de maga a kinti nyári színpad is a közösségépítésre, úgy gondolom, hogy ennek a tökéletes példája. Bárkinek azt tudnám mondani, hogy kövessék a példájukat. Látszik, hogy jól tudnak pályázni, ami a mai világban nagyon sokat számít, úgy a hazai pályázatokon, mint a magyarországi pályázatokon.”
Tornyoson egyébként számos más fejlesztés is tervben van - mondták az illetékesek.

Megújult a tornyosi ifjúsági otthon

Megújult a tornyosi ifjúsági otthon belső tere.

Tornyos 1 falu Vajdaságban.
Az ifjúsági otthon új nyílászárókat
és 2 új klímát is kapott.
Nyílászáró például az ablak, az ajtó.
A tornyosi ifjúsági otthon már
nagyon rossz állapotban volt.
Fontos volt felújítani az ifjúsági otthon belső terét.
Új tetőszerkezetet kapott a tornyosi nyári színpad is.
A nyári színpadon szervezik majd meg
a falu napot és más kulturális programot.
Hamarosan 1 új lelátót kap a tornyosi focipálya is.
Több különböző fejlesztés is
tervben van a településen.
Ilyen terv például az utcák rendezése
vagy a kultúrház fejlesztése a faluban.
Tornyos Zenta községhez tartozik.
Zenta polgármestere elmondta,
hogy az új munkahelyek és
az életminőség javítása tudja megadni azt,
hogy a lakosok a faluban maradjanak.
Zenta polgármesterét Czeglédi Rudolfnak hívják.


Középiskolások adtak vért Zentán

Nagyon sok diák és több tanár is önkéntes véradó volt ma a zentai Egészségügyi Középiskola szervezésében.

Az intézmény minden évben kétszer szervezi meg az akciót, amelyen a község mind a négy középiskolája rendszeresen részt vesz.
Sok fiatal izgult a folyosón, hiszen többen közülük csak nemrég töltötték be 18. életévüket, így első véradásuk volt a hétfői. Így volt ezzel Kószó Emília is, aki már régóta várta az alkalmat: „Nagyon megörültem, mikor láttam, hogy az Egészségügyi Középiskola véradást szervez. Izgulok, ez lesz az első véradásom, még nem kerültem sorra, de utána szerintem nagyon nagy öröm fog eltölteni, mert szerintem ez nagyon nemes feladat, és ez tőlünk egy apróság és nem tudatosult még bennünk, hogy rengeteg emberen tudunk ezzel segíteni.”
A zentai Egészségügyi Középiskola, a Vöröskereszt helyi szervezete és a Tartományi Transzfúziós Központ már több mint 10 éve szervez közösen véradási akciókat. Nagy Abonyi Zoltán, az intézmény igazgatója elmondta, nagyon büszke rá, hogy immáron több éve nem csak a saját, hanem az összes községbeli középfokú intézményt sikerült bevonni az akciókba. Sőt, sokszor jönnek átlagemberek is, akik hallottak az akcióról.
Nagy Abonyi Zoltán, igazgató, Egészségügyi Középiskola, Zenta: „Én úgy gondolom, hogy az iskolának kötelessége és feladata, hogy ezt a nemes akciót reklámozza és részt is vegyen benne. Mi az első osztálytól kezdve úgy neveljük a gyerekeket, hogy részt vegyenek mindenféle humanitárius akcióban – és ez is közéjük tartozik –, tehát ne csak szervezőként, hanem mint véradóként is. Én is középiskolás diák voltam, amikor először adtam vért, még a 80-as években, biológia órán.”
A zentai Egészségügyi Középiskola minden tanévben kétszer szervez önkéntes véradást, amelyen általában 60-70 személy is megjelenik. A következő alkalom várhatóan tavasszal lesz.

Középiskolások adtak vért Zentán

Középiskolások adtak vért tegnap Zentán.

Tegnap november 18-a, hétfő volt.
Zenta 1 város és község Vajdaságban.
A zentai Egészségügyi Középiskola
szervezte a tegnapi véradást.
Nagyon sok középiskolás és
tanár is önkéntes véradó volt.
A véradás nagyon fontos dolog.
Véradással megmenthetjük más
emberek életét.
Vért adni 18 éves kortól lehet.
Sok zentai fiatal véradó volt tegnap,
aki nemrég töltötte be a 18 évet.
A fiatalok is tudják, hogy fontos a véradás.
A zentai Egészségügyi Középiskola minden
évben 2 alkalommal szervez véradást.
A következő véradás tavasszal lesz Zentán.
Vért adni bárki mehet Zentán is.


Négy tanterem nyílászáróit cserélték a palicsi Miroslav Antić Általános Iskolában

Újabb sikeres beruházás valósult meg a palicsi Miroslav Antić Általános Iskolában a tartományi oktatási titkárság támogatásának köszönhetően.

Ezúttal négy tanterem nyílászáróit tudták kicserélni, javítva ezzel az oktatási feltételek minőségét és az épület energiahatékonyságát.
A palicsi Miroslav Antić Általános Iskola központi épületében jelenleg 469 diák tanul, most már jobb körülmények között. A nyílászárók cseréje időszerű volt - mondta az intézmény igazgatója.
Sörös Márta, igazgató, Miroslav Antić Általános Iskola, Palics: „Ötvenéves az épületünk, ötven éve használjuk és a régi ablakok elveszítették már a minőségüket. Nem is szigeteltek, illetve az ablak alsó részén olyan anyag volt, amely azbeszt tartalmú, és ez káros az egészségre.”
Az elmúlt időszakban a tartományi oktatási titkárság pályázatainak köszönhetően Szabadka Város több iskolája is fejlesztéseket tudott megvalósítani.
Dr. Pásztor Bálint, elnök, VKT, Szabadka: „Nemcsak itt a palicsi általános iskolában sikerült a tavalyi pályázatból 2,5 millió dinár értékben felújítani a nyílászárókat, azt megelőzően pedig 4 millió dinár értékben, ugyanígy a tartományi oktatási titkárságnak köszönhetően, hanem Szabadka Város területén projektumok valósultak meg a tartományi oktatási titkárságnak köszönhetően a tavalyi évben, és az idei évnek az elején a csantavéri Hunyadi János iskolában, valamint Szabadkán a Majsai úti és a Széchenyi István Általános Iskolában is.”
A tartományi oktatási titkárságnál pedig továbbra is lehet pályázni - hívta fel a figyelmet az illetékes titkár, Szakállas Zsolt: „Elsősorban a legnagyobb volumenű pályázatunk továbbra is az épületfelújításra vonatkozik. 175 millió dinár értékben került kiírásra. De ezen kívül a tervdokumentációs pályázatunk is nyitva áll, hiszen a tervdokumentációk elkészítése az előfeltétele annak, hogy az iskolák pályázni tudjanak eszközökre az építkezéshez vagy a felújításhoz.”
A palicsi általános iskolában megvalósult beruházást Vicsek Annamária szerbiai oktatási államtitkár is megtekintette.

4 tanterem nyílászáróit cserélték a palicsi iskolában

Összesen 4 tanterem nyílászáróit cserélték ki a palicsi Miroslav Antić Általános Iskolában.

Nyilászáró az ablak, az ajtó.
Az új ablakoknak köszönhetően
még jobb körülmények között tudnak tanulni
az általános iskolások.
A palicsi Miroslav Antić Általános Iskola
központi épületében jelenleg 469 diák tanul.
Sörös Márta, a palicsi iskola igazgatója elmondta,
már fontos volt kicserélni a régi ablakokat újakra.
A palicsi iskola épülete már 50 éves.
A régi ablakok is 50 évesek voltak,
így már elveszítették minőségüket.
Az új ablakok jól szigetelnek és biztonságosabbak,
mint a régi ablakok voltak.
Vicsek Annamária szerbiai oktatási államtitkár is
megtekintette az új ablakokat a palicsi általános iskolában.


Februárban már az emelt nyugdíjakat utalják

12,1 százalékkal emelkedett januártól a nyugdíj Szerbiában. Így az idősek legalacsonyabb juttatása 20.631, a legmagasabb pedig 190.023 dinár. A mezőgazdasági nyugdíjak esetében a legalacsonyabb összeg 16.220 dinár 2023-tól.

A Köztársasági Nyugdíj- és Rokkantbiztosítási Alap által közzétett kifizetési naptár szerint február 4-én kezdődnek a kifizetések a katonai és mezőgazdasági nyugdíjasok folyószámlájára, február 6-ától pedig azoknak folyósítják, akik szintén az említett két kategória valamelyikébe tartoznak, azonban lakcímre érkezik a nyugdíjuk, vagy a postán veszik fel azt. A többi nyugdíjas február 9-én, illetve 10-én várhatja juttatását.
Bato Karlović: „Sohasem elég, az elmúlt 200 évben mindig nagyon alacsony volt a nyugdíj, és alacsony is marad. Egyelőre jó ez a 12, és novemberben az a majdnem 10 százalék. Több, mint a semmi.”
A szabadkai nyugdíjas egyesület számtalan kedvezményes programmal igyekszik segíteni a felhasználóit. Főként az alacsonyabb nyugdíjjal rendelkezőknek jön jól a nyugdíjemelés Berkes Béla szerint. Szabadka Város Nyugdíjas Egyesületének tagja úgy véli, a szerb kormány jól döntött, hogy januárban iktatta ezt be.
„Igen, ez már kellett, mert ha összehasonlítjuk az árakkal, azért valamennyit fed, de nem mindent. Úgyhogy jól jött az emelés, mert a nyugdíjasoknak ez már hiányzik nagyon. Különösen, ahol alacsony a nyugdíj ott nagyon megérződik, ha mindjárt 3-4 ezer dinár is, nagyon hiányzik ez nekünk.”
Szerbiának rekord összeget sikerült az államkötvényeken keresztül megvalósítania, ezek egy részét infrastrukturális fejlesztésekre fogják fordítani. A fizetéseket és a nyugdíjakat valós forrásokból emelik meg - mondta Siniša Mali a Szerbiai RTV műsorában.
Szerbia pénzügyminisztere kiemelte: „Valós forrásokból emeljük a fizetéseket és a nyugdíjakat, ebből a pénzből pedig tovább építjük a vasútvonalakat, az utakat, az iskolákat és a kórházakat és még sok minden mást. Tehát egy nagy megerősítés és biztonság az állampolgárainknak.”
A nyugdíjasok egyébként februártól újabb lehetőségeket is igénybe vehetnek. Ekkor nyílik lehetőség jelentkezni a gyógyfürdők ingyenes igénybevételére. Ezt a kisnyugdíjasok kérhetik. Azok az idősek jelentkezhetnek, akik az átlagnyugdíjnál, azaz mintegy 30 ezer dinárnál kevesebb havi juttatást kapnak.

Januártól 12,1 százalékkal emelkedett a nyugdíj Szerbiában.

Ezzel az idősek legalacsonyabb nyugdíja
20.631 dinár, a legmagasabb pedig 190.023 dinár.
A mezőgazdasági nyugdíjak esetében
a legalacsonyabb összeg 16.220 dinár.
A megemelt nyugdíjakat februártól utalják az országban.
Február 4-én kezdődnek a kifizetések
a katonai és a mezőgazdasági nyugdíjasok számára.
Február 6-tól azok a katonai és a mezőgazdasági
nyugdíjasok kapják meg a megemelt összeget,
akiknek lakcímre érkezik a nyugdíjuk,
vagy a postán veszik fel azt.
A többi nyugdíjas folyószámlájára
február 9-én és 10-én utalják a pénzt.
A nyugdíjasok szerint már nagy szükség volt
a nyugdíjak emelésére.
A nyugdíjasok örülnek annak, hogy januártól
megemelték a nyugdíjakat az országban.
A szerbiai nyugdíjasok februártól jelentkezhetnek
az ingyenes gyógyfürdőzésre is.
Ezt a kisnyugdíjasok kérhetik.
Kisnyugdíjas az, akinek a havi nyugdíja
30 ezer dinárnál kevesebb.


Ingyenes szűrővizsgálat vasárnap Topolyán és Kishegyesen

Március 24-én, vasárnap délelőtt 8 és 16 óra között, a topolyai Dr. Hadzsy János Egészségházban és a kishegyesi Dr. Márton Sándor Egészségházban végzik az ingyenes szűrővizsgálatokat.

A 40 évnél idősebb nőknek ultrahangos emlővizsgálatra lesz lehetőségük, a 49 évüket betöltött férfiak esetében pedig PSA tesztet végeznek, ami a prosztata esetleges elváltozásának kiszűrésére szolgál.

Ingyenes szűrővizsgálatok Topolyán és Kishegyesen

Ingyenes szűrővizsgálatokat tartanak vasárnap Topolyán és Kishegyesen.

Vasárnap március 24-e lesz.
Vasárnap délelőtt 8 órától délután 4 óráig
a topolyai Dr. Hadzsy János Egészségházban
szervezik meg az ingyenes szűrővizsgálatokat.
Vasárnap délelőtt 8 óra és délután 4 óra között
a kishegyesi Dr. Márton Sándor Egészségházban is
megtartják az ingyenes szűrővizsgálatokat.
A 40 évnél idősebb nőknek
ultrahangos mellvizsgálatra lesz lehetőségük
vasárnap Topolyán és Kishegyesen.
A 49 évüket betöltött férfiak számára PSA tesztet végeznek.
A PSA teszt a prosztata esetleges elváltozását mutatja ki.
A szűrővizsgálatok célja, hogy időben kimutassa
a szervezetben a különböző elváltozásokat.
Az időben kimutatott betegségeket előbb lehet gyógyítani.


Szent Miklós napja van

December 6-a van, Myrai Szent Miklós napja, melyet minden kisgyermek izgalommal vár, hiszen ezen az éjjelen érkezik a Mikulás, aki a keleti és a nyugati egyház egyik legkedveltebb szentjéről kapta nevét. Szent Miklós a IV. században élt. Myra püspöke volt. Számos legenda övezi alakját. A legismertebb szerint egy elszegényedett apát és három lányát segítette. Miklós ugyanis, amikor tudomást szerzett sanyarú sorsukról, három egymást követő éjszaka egy kisebb, aranypénzzel teli zsákot dobott be a család házának az ablakán, amivel megfelelő hozományt biztosított a lányoknak, hogy férjhez tudjanak menni. Ez a legenda az alapja a Mikulás napi ajándékozásnak. Myra püspöke egyébként a tengerészek, a kereskedők, az illatszerészek, a gyógyszerészek, a zálogházak, a gyermekek, a diákok és a nehéz körülmények között élők védőszentje.

Szent Miklós napja van

Ma van Szent Miklós napja, vagyis ma van Mikulás.

Ma december 6-a, hétfő van.
December 6-át minden kisgyermek izgalommal várja.
December 6-án érkezik a Mikulás,
aki megajándékozza a gyerekeket.
Mikulás Szent Miklósról kapta a nevét.
A történetek szerint Szent Miklós
megajándékozta a szegény sorsú gyerekeket.
Szent Miklós a gyógyszerészek, a gyermekek,
a tanulók és a nehéz sorsú emberek védőszentje is.


Ma megkezdődött a nyolcadikosok kisérettségi vizsgája

Ma az anyanyelvi, holnap a matematika-, pénteken pedig a kombinált tesztek kitöltése vár a diákokra.

Mindhárom napon 9 és 11 óra között oldják meg a feladatokat, a záróvizsga maszkban, szigorú felügyelet mellett zajlik majd, míg a tesztek átnézése és javítása központosítottan folyik.
Mindegyik teszt 20 feladatot tartalmaz. A záróvizsga tesztjein a diákok legfeljebb 40 pontot gyűjthetnek össze.
Irodalom és nyelvtan kérdéseket tartalmazó kisérettségit írtak ma a szerbiai nyolcadikosok. A Majsai Úti Általános Iskolában szerda délelőtt 80 végzős diák írta meg az anyanyelvi felmérőt.
Mina Nalčić, kisérettségiző: „Készültem eleget, úgy tűnt számomra, hogy nem volt nehéz és remélem, hogy jó lesz.”
Szűcs Friderika szerint a három teszt közül talán a matematika lesz a legnehezebb. A Bosa Milićević Közgazdasági Középiskola szakács szakára szeretne majd jelentkezni: „Szerintem elég jól sikerült, sokat tanultam arra, hogy én ezt jól megírjam, meg közben felkészítőkre is jártam és szerintem ez eléggé jól sikerült. Legalább két hetet készültem rá, hogy azért mégis jó legyen az érettségi.”
Az előző évektől eltérően az idei évben a koronavírus-fertőzés miatt meghozott intézkedések értelmében a diákok a díszterem helyett az osztálytermekben írhatták meg a felmérőket a Majsai Úti Általános Iskolában.
Bognár Beáta, a szabadkai Majsai Úti Általános Iskola igazgatója: „A felkészülés folyamatosan zajlott, az elmúlt tíz napban folyamatosan az iskolában is, valamint a tanárok a tanulókkal számítógépen, online tanításon, online oktatáson keresztül is folyamatosan felkészítették a gyerekeket, és hát nagyon reméljük, hogy minden tanulónak sikerül jól teljesíteni és a legjobb eredményeket fogják hozni a tesztelés során.”
A szerdai anyanyelvi tesztet mintegy 68 000 nyolcadikos diák írta meg Szerbiában.
Csütörtökön a matematika, pénteken pedig az úgynevezett kombinált, vagyis fizikából, kémiából, történelemből, földrajzból és biológiából álló feladatsor várja majd az érettségizőket.
Az ideiglenes teszteredményeket június 23-án, a végső eredményeket pedig június 28-án teszik majd közzé.

Ma megkezdődött a 8. osztályosok kisérettségi vizsgája

Ma megkezdődik a 8. osztályosok a kisérettségi vizsgája Szerbiában.

Ma június 17-e
szerda van.
Ma anyanyelvből van
a kisérettségi vizsga.
Holnap matematikából
lesz a kisérettségi vizsga.
Holnap június 18-a,
csütörtök lesz.
Pénteken kombinált
tesztekből lesz
az érettségi vizsga.
Péntek június 19-e lesz.
A kombinált tesztekben
több tantárgyból vannak
kérdések és feladatok.
Mind a 3 napon
9 órától 11 óráig
történik az érettségi
vizsgák kitöltése.
Mindegyik tesztben
20 feladat van.
A teszteken a diákok
maximum 40 pontot
tudnak összegyűjteni.
Az érettségi vizsgákon
a tanulóknak kötelező
maszkot viselni.
Sok sikert minden
8. osztályos tanulónak
az érettségi vizsga írásához!


Kollégiummal bővülhet a Kosztolányi gimi

Kollégiummal bővülhet a szabadkai Kosztolányi Dezső Tehetséggondozó Gimnázium - derült ki az intézmény fennállásának 20. évfordulója alkalmából szervezett iskolanapon.

Az ünnepi műsorban Kosztolányi Dezső életébe és munkásságába tekinthettek be a résztvevők.
Oroszi Armand harmadéves tanuló Kosztolányi Dezső szerepében mutatkozott be a jubileumi iskolanapon, ahol az író élettörténetébe nyerhettünk betekintést szerepjátékokon és zenés előadásokon keresztül. Oroszi Armand elmondta, a gimnáziumban szerzett tudás nagy ugródeszka, felkészít a nagybetűs életre.
„Ha ezt az iskolát választják és tényleg belefektetik az energiát, amijük csak van, akkor különböző nyelvek terén, és most már a média és a sport terén is erős alaptudást tudnak szerezni, amit hasznosítani tudnak az élet folyamán.”
A Kosztolányi Dezső Tehetséggondozó Gimnázium a zentai Bolyai Tehetséggondozó Gimnáziummal együtt már húszéves múltra tekint vissza. A 2003-as alapítástól kezdve az volt a cél, hogy színvonalas oktatást biztosítsanak magyar nyelvű, tehetséges diákok számára.
Nagy Tibor, igazgató, Kosztolányi Dezső Tehetséggondozó Gimnázium: „Erre a két gimnáziumra azért is szükség volt, hogy gyakorlatilag színmagyar intézményeket hozzunk létre és a törvény csak ezt a kiskaput engedte nekünk. Ezért mondom a mai napig a gyerekeknek, amikor kampányolnak, amikor hívjuk őket ide, hogy mi nevünkben vagyunk tehetséggondozók, de valójában mi minden magyar gyereket várunk, minden magyar gyerekeknek van helye. Nem kell az IQ-nak 140 felett lenni, de szorgalmasnak kell lenni.”
Az utóbbi időben az új szakok és diákok érkezése miatt új tantermekkel és előtérrel bővült az intézmény. A következő iskolaévben, szeptembertől viszont egy saját kollégiumot is magáénak tudhat majd a gimnázium.
Fremond Árpád, elnök, MNT: „Az elmúlt időben a Magyar Nemzeti Tanács a Magyar Kormány segítségével támogatta azt, hogy az iskolában átalakításra kerüljön sor, hiszen nem volt elegendő tanterem, ezért átalakításra került sor. Ez nagyban megkönnyíti az itteni munkát. Az iskolának további terve az, hogy egy kollégiumot is tudjon működtetni. Van is erre lehetőség. Úgy látom, hogy sikerült ez ügyben komoly lépéseket tenni. Azt tudom ígérni, hogy mi minden olyan törekvést támogatni fogunk, amely az iskola fennmaradását segíti elő.”
A gimnázium felvételi felkészítő órái már javában zajlanak. A diákok a már régóta működő angol-, német- és sporttagozat mellett a tavalyi év óta színművészeti és audiovizuális szakra is jelentkezhetnek.

Kollégiummal bővülhet a szabadkai Kosztolányi Dezső Tehetséggondozó Gimnázium.

Ez derült ki a gimnázium 20. évfordulója
alkalmából szervezett iskolanapon.
Az ünnepi műsorban Kosztolányi Dezső
életébe és munkásságába tekinthetett be a közönség.
Orosz Armand a gimnázium harmadéves tanulója elmondta,
sok hasznos dolgot tanulnak meg a gimnáziumban,
ami felkészíti őket az életre.
A szabadkai Kosztolányi Dezső
Tehetséggondozó Gimnáziumot 2003-ban alapították.
Az alapítás célja az volt,
hogy minőséges oktatást biztosítsanak
magyar nyelvű, tehetséges diákok számára.
Az elmúlt időszakban új szakok nyíltak a gimnáziumban.
Az új szakok és új diákok érkezése miatt
új tantermekkel és előtérrel bővült a gimnázium.
A következő iskolaévtől, tehát szeptembertől pedig
1 kollégium is épül a gimnáziumhoz.
Kollégiumban azok a diákok élnek,
akik távolabbról érkeznek az iskolába.
A gimnázium felvételi felkészítő órái
már megkezdődtek.
A diákok a már régóta működő angol-, német-
és sporttagozat mellett
a tavalyi év óta színművészeti
és audiovizuális szakra is jelentkezhetnek.
Tavaly 2022. volt.


Az anyanyelvből megszervezett felvételi vizsgára többen jelentkeztek, mint amennyi szabad hely van a szabadkai Kosztolányi Dezső Tehetséggondozó Gimnáziumban.

A nyelvi szakokra csak azok pályázhatnak, akik sikeresen teljesítik a mai anyanyelvi és a holnapi idegen nyelvi vizsgát.
Idén a szabadkai Kosztolányi Dezső Tehetséggondozó Gimnázium két nyelvi szakára összesen 48 diák iratkozhat be. Viszont 58-an jelentkeztek: 45-en angol szakon, 13-an pedig német szakon szeretnék folytatni tanulmányaikat.
Egy 24-es létszámú angol nyelvi osztályt és egy szintén 24 fős, kombinált angol-német nyelvi osztályt indítanak idén. Vajdaság minden részéből érkeztek a szombati, anyanyelvi felvételire. A teszt kitöltésére két óra állt a felvételizők rendelkezésére.
László Attila temerini végzős nyolcadikos anglisztikára iratkozna. Azt mondta, az anyanyelvi felvételin a húszból csak egyetlen feladatot nem tudott megoldani, azt, amelyik a házi olvasmányra vonatkozott: „A többi feladat, ahol az ismert írókat és az ismert verseket, költői alkotásokat fel kellett ismerni, azokat szerintem mindenki le tudta írni, megoldotta, és szerintem azon, a többsége az egész felvételizős csoportnak maximális pontot fog szerezni.”
Dudás Lilla bajmoki végzős is a Kosztolányiba szeretne iratkozni, német szakra:„- Szerintem nem volt nehéz, mindent kitöltöttem, és majd meglátjuk.
- Vasárnap pedig idegen nyelvből felvételiztek, ott mire számítasz?
- Remélem, hogy az sem lesz nehéz és eleget készültem ahhoz, hogy le tudjam tenni.”
Hosszú idő után őszre újra nyílik egy sportosztály is, számukra azonban nincs felvételi, részletezte Novák Attila. A Kosztolányi Dezső Tehetséggondozó Gimnázium igazgatója hozzátette, többen már egy óra alatt megoldották a tesztet: „Nem annyira a tárgyi tudást méri a feladatlap, a teszt, hanem inkább a kreativitást, az íráskészséget, az anyanyelvi készséget, hogy hogyan tud bánni az anyanyelvével, és akkor van néhány olyan téma is, ahol kell tudni tényanyagot is. Tehát anélkül azért nem megy.”
Magyar és idegen nyelvből is összesen 120 pont szerezhető és ahhoz, hogy sikeres legyen a felvételi vizsga, legalább 50 százalékot, azaz minimum 60 pontot kell elérni.

Túljelentkezés van a Kosztolányi Dezső Gimnáziumban

Túljelentkezés van a szabadkai Kosztolányi Dezső Gimnáziumban.

A túljelentkezés azt jelenti, hogy több diák akar a gimnáziumba menni, mint amennyit az iskola megenged.
Gimnáziumba a 8. osztály befejezésével lehet menni.
A gimnázium 4 éves.
A Kosztolányi Dezső Gimnáziumban angol tagozaton lehet tanulni.
A Kosztolányi Dezső Gimnáziumban német tagozaton is lehet tanulni.
A Kosztolányi Dezső Gimnáziumban sporttagozaton is lehet tanulni szeptembertől.
A tagozat osztályokat jelent, ahol a tanulók különböző dolgokat tanulnak.
A Kosztolányi Dezső Gimnáziumban az angol és a német szakon 48 diáknak van hely.
Túljelentkezés volt, tehát 58 diák akar menni az angol és a német szakra.
A Kosztolányi Dezső Gimnáziumba az a diák jut be, aki jól felvételizik.
A felvételi június1-jén, szombaton volt magyar nyelvből.
A felvételi június 2-án, vasárnap lesz idegennyelvből.
Az idegen nyelv az angol nyelv és a német nyelv.
A felvételi olyan, mint 1 ellenőrző.
Felvételizni azoknak a tanulóknak kell, akik angol tagozatra akarnak menni.
Felvételizni azoknak a tanulóknak is kell, akik német tagozatra akarnak menni.
Felvételizni nem kell azoknak a tanulóknak, akik a sporttagozatra akarnak menni.


Megoldódik az ingázók határátlépési problémája

A határtérségben élő, de a szomszédos országban dolgozók most végre újra munkába állhatnak - ezt hetek óta, amióta bevezették a rendkívüli állapotot Szerbiában, nem tehették meg.

2020.04.23., 7:10
Mától újra lehetséges az ingázás a magyar-szerb határon - erről ma reggel írt Szijjártó Péter a Facebook-oldalán. A magyar külgazdasági és külügyminiszter közölte: ma reggel 6 órától a határ másik oldalán dolgozó vagy földet művelő magyar és szerb állampolgárok átjárhatnak a röszkei, a tompai és a hercegszántói átkelőn. A koronavírus-világjárvány miatt Szerbia a közelmúltban rendkívül szigorú korlátozó intézkedéseket vezetett be, amelyek nyomán teljesen megtiltották a személyforgalmat az ország határain. Ez természetesen érinti a szerb-magyar határt is - írta Szijjártó Péter. Számos, a határ közelében élő magyarországi és vajdasági magyarnak, valamint a térségben működő vállalkozásoknak mindez komoly nehézségeket okoz, hiszen azok sem tudtak eddig átkelni, akiknek a munkahelyük a határ másik oldalán van - tudatta. Szijjártó Péter megbeszélést folytatott Nebojša Stefanović szerb belügyminiszterrel és Jadranka Joksimović szerb európai integrációért felelős miniszterrel, amely során megállapodtak abban, hogy három határátkelőhelyen lehetővé teszik az ingázást a magyar és a szerb állampolgárok számára.
2020.04.22., 20:15
A szerb kormány úgy döntött, hogy biztosítja a zavartalan határátlépést azon emberek számára, akik a határ túloldalán dolgoznak vagy földjük van a szomszédos országban. Ivica Dačić szerb külügyminiszter ennek kapcsán holnap Horgosra utazik, ahol magyar kollégájával, Szijjártó Péter külgazdasági és külügyminiszterrel találkozik. Az ingázók határátlépése egyébként nemcsak a magyar-szerb átkelőkön lesz lehetséges, hanem bármelyik másik átkelő és ország esetében is.

Mától átléphetik a határt az ingázók

Ma reggel 6 órától újra átléphetik a szerb-magyar határokat az ingázók, és azok, akiknek földjük van a szomszédos országban.

Ma április 23-a,
csütörtök van.
Ingázó az,
aki távol dolgozik
a lakóhelyétől,
és mindennap utazik
az otthonától a munkahelyéig.
A szerb és a magyar
ingázó és földművelő
állampolgárok használhatják
mától a szerb-magyar határokat.
A röszkei, a tompai
és a hercegszántói
határátkelőket használhatják
az ingázók és
a földművelők.
A koronavírus-járvány miatt
eddig zárva voltak a határok
Szerbiában.
Nagyon sok vajdasági
ember jár át mindennap
dolgozni Magyarországra.
Mától javul a helyzetük
azoknak, akik ingáznak
a 2 ország között.


Nincs szükség az iskolák bezárására a koronavírus-járvány miatt

Branko Ružić oktatási miniszter szerint a járványhelyzet az iskolákban nem riasztó, ezért egyelőre nincs tervben az oktatási intézmények bezárása.

Ružić elmondta, tárgyalnak arról is, hogy egész Szerbia területén azonos időben tartanák meg a téli szünetet. Erről a válságstáb következő ülésén egyeztetnek - tette hozzá az oktatási miniszter.

Nincs szükség az iskolák bezárására

Branko Ružić azt mondta, hogy nincs szükség az iskolák bezárására a koronavírus-járvány miatt.

Branko Ružić a szerb
oktatási miniszter.
Branko Ružić szerint
a koronavírus-járvány miatt
nincs rossz a helyzet
a szerbiai iskolákban.
Ezért nincs még szükség
az iskolák bezárására.
Az oktatási miniszter
elmondta, hogy
megbeszélések vannak
arról, hogy egész
Szerbia területén
ugyanabban az időben
legyen majd a téli szünet.
A döntésről értesítve
lesznek az iskolák
igazgatói is.


Áldott, békés húsvéti ünnepeket!

Ma van húsvét napja, a keresztények legnagyobb és legfontosabb ünnepe. Ezen a napon ünnepeljük Krisztus feltámadását. A 40 napig tartó nagyböjt húsvétkor ér véget.

A Biblia szerint Jézus – pénteki keresztre feszítése után – a harmadik napon, vasárnap feltámadt. Kereszthalálával nem szabadította meg a világot a szenvedéstől, de megváltotta minden ember bűnét, feltámadásával pedig győzelmet aratott a halál felett. Ezt ünnepli a kereszténység.
Dolinszky Lenke, evangélikus hittanoktató: „Megmutatta, hogy Istennek minden lehetséges, hogy egy ilyen nagy ajándékot is adjon nekünk, hogy ne legyünk bánatosak, szomorúak, hanem mindig gondoljunk arra, hogy egyszer majd mi is eljuthatunk oda, egy ilyen helyre kerülhetünk, ahová Jézus is a feltámadása után került.”
Ellentétben több nagyobb keresztény ünnepel, a húsvét mozgó ünnepnek számít. Húsvét napja az 1582-ből származó egyházi szabályzat szerint a tavaszi holdtölte utáni első vasárnapra esik: március 22. és április 25. közé.
A legnagyobb keresztény ünnephez számos népszokás kapcsolódik. A vasárnaphoz tartozott például az ételszentelés hagyománya. A hívők a délelőtti misére letakart kosárral mentek, amelyben bárányhús, kalács, tojás, sonka és bor volt. Emellett ehhez a naphoz is munkatilalom kapcsolódott: nem sepertek, nem főztek, nem hajtották ki és nem fogták be az állatokat.
Ilyenkor egyébként számos szimbólum is előkerül a családoknál. A tojás az élet újjászületésének, termékenységének legősibb jelképe, ugyanakkor a bárány a legősibb és a legelterjedtebb húsvéti jelkép. A bárány Jézust jelképezi. Érdekesség, hogy a húsvéti nyúl jelképe Németországból ered, környékünkön csak a polgárosodással, a XIX. század folyamán honosodott meg.
Természetesen a húsvéti ünnepkörön belül a hétfői naphoz kötődik a legtöbb hagyomány. Húsvéthétfő ugyanis a locsolkodás napja. Alapja a víz tisztító, termékenységvarázsló erejébe vetett hit. Eredete a keresztelésre utal, valamint arra a legendára, amely szerint a Jézus feltámadását hirdető jeruzsálemi asszonyokat a zsidók locsolással akarták elhallgattatni. A napjainkban is jelenlevő hagyomány szerint a férfiak felkeresik a lányokat, meglocsolják őket, cserébe pedig piros tojást kapnak.

Áldott, békés húsvéti ünnepeket!

Ma április 12-e,
húsvétvasárnap van.
Ma van a keresztények
legnagyobb és legfontosabb ünnepe.
Ezen a napon ünnepeljük
Krisztus feltámadását.
A Biblia szerint
Jézust pénteken
keresztre feszítették.
A Biblia szerint
a keresztre feszítés után
a 3. napon, vasárnap
Jézus feltámadt.
Jézus a feltámadásával
győzedelmeskedett
a halál ellen.
Húsvétkor Jézus feltámadását
ünnepli a kereszténység.
Holnap lesz húsvéthétfő,
a locsolkodás napja.
Holnap április 13-a lesz.